Boleh pasang khemah dalam kawasan masjid, surau untuk solat

KUALA LUMPUR, 22 Zulkaedah 1441H, Selasa – Kerajaan membenarkan pemasangan khemah di pekarangan masjid dan surau bagi tujuan jemaah mendirikan solat, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, bagaimanapun kelonggaran itu hanya terhad dalam kawasan pagar masjid sahaja dan perlu mematuhi prosedur operasi standard (SOP) ditetapkan.

“Bila kita benarkan kapasiti solat ikut saiz masjid dan surau, kita juga benarkan solat di pekarangan masjid dengan syarat ada penjarakan sosial. Tetapi kalau tak cukup, dibenarkan pasang khemah, tetapi SOP mesti dipatuhi iaitu saring suhu, ambil nama dan nombor telefon dan juga jaga penjarakan sosial,” katanya pada sidang media perkembangan Perintah Kawalan Pergerakan Pemulihan (PKPP) di bangunan Parlimen hari ini.

Ismail Sabri berkata kelonggaran untuk membenarkan masjid dan surau memperluas kapasiti solat Jumaat dan solat berjemaah mengikut saiz dan ruang solat sebelum ini juga terpakai bagi rumah ibadat bukan Islam tertakluk pada pematuhan SOP.

“Bagi upacara keagamaan Kristian di gereja yang dijalankan dalam pelbagai bahasa, mereka dibenar mengadakan upacara berkenaan secara bergilir,” katanya.

Dalam pada itu, Ismail Sabri berkata kerajaan juga bersetuju untuk membenarkan operasi sekolah memandu dari 7.30 pagi hingga 8.30 malam.

Waktu kursus dan latihan pemanduan dibenarkan dari 8.30 pagi hingga 8 malam serta kapasiti pekerja dibenarkan 100 peratus tertakluk semua SOP ditetapkan sebelum ini, katanya.

Mengulas mengenai pasar raya yang gagal menyediakan cecair pensanitasi tangan untuk pelanggan yang mahu memasuki premis mereka, katanya premis itu boleh diambil tindakan kompaun atau ditutup.

“Tiga syarat utama SOP adalah menyaring suhu, ambil maklumat dan sediakan hand sanitiser, jika salah satu tidak dipenuhi maka premis itu telah melanggar SOP, jadi diharap mereka bekerjasama berbanding mengalami kerugian lebih besar akibat dikompaun atau ditutup,” katanya. – Bernama


Tun M dakwa Najib punca orang Melayu tak malu mencuri

BANGI, 23 Muharram 1444H, Ahad – Tun Dr Mahathir Mohamad berkata orang Melayu kini tidak lagi malu menerima pencuri, perasuah sebagai pemimpin selagi boleh mendapat duit dan jawatan.

Beliau berkata, dahulunya orang Melayu memandang rendah kepada pencuri, bahkan malu jika ada ahli keluarga yang terbabit jenayah dengan mencuri.

Bagaimanapun, beliau berkata, bekas Perdana Menteri, Datuk Seri Najib Razak telah berjaya menterbalikkan orang Melayu kerana menanam pendapat bahawa tidak perlu malu jika mencuri.

“Dia bos. Dia boleh mencuri. Kalau bos tak malu kerana mencuri, orang Melayu pun tak perlu malu bila mencuri.

“Dan sekarang ini ramai orang tak tahu malu. Ada yang sampai cium tangan. Kenapa cium tangan. Boleh dapat duit, boleh dapat jawatan. Apa nak malu,” katanya dalam kenyataan, hari ini.

Atas sebab itu, Dr Mahathir berkata, ramai orang Melayu kini sudah tidak malu sekalipun terkenal sebagai perasuah atau pencuri.

“Kalau tangan berbau najis, tak apa. Ada duit dalam najis. Terbongkok-bongkoklah nak cium tangan. Apa nak malu.

“Kalau tangan bersalut tahi tetapi ada duit, okaylah. Tak payah malu,” katanya.

Dr Mahathir berkata, itulah kejayaan terbesar Najib iaitu membuat orang Melayu sudah lagi tidak malu dengan perbuatan mencuri.

“Terima duit yang dicuri, tak malu. Minta duit free, tak malu. Tak bayar hutang tak malu.

“Pilih pencuri, perasuah, banduan sebagai Perdana Menteri, okay. Tak malu. Dunia ketawa negara Malaysia kerana tak malu dengan kelakuan yang memalu, tak malu,” katanya.


Ultra kiasu diam membisu apabila Nabi dihina

BANGI, 11 Zulkaedah 1443H, Sabtu – Tidak pelik apabila pemimpin parti ultra kiasu membisu selepas umat Islam bersatu mengecam kenyataan kontroversi dua ahli politik India yang didakwa menghina Nabi Muhammad ﷺ.

Bagaimanapun pendakwah bebas, Prof Dr Mohd Ridhuan Tee Abdullah percaya pihak berkenaan akan bersuara sekiranya agama selain Islam dihina.

“Apabila dua pemimpin laknat, Parti Bharatiya Janata (BJP) Nupur Sharma dan Navin Kumar Jindal menghina Nabi Muhammad ﷺ, kita tidak dengar pula pemimpin-pemimpin ultra kiasu, DAP, MIC, Gerakan dan lain-lain mengutuk tindakan penghinaan tersebut.

“Bayangkan sekiranya, perkara sama kita lakukan terhadap agama-agama lain seperti Buddha, Hindu dan Kristian. Pastinya reaksi berlainan sama sekali,” katanya menerusi hantaran di Facebook beliau hari ini.

Pun begitu, Prof Ridhuan Tee menegaskan perkara itu tidak akan berlaku sama sekali kerana Islam tidak mengajar umatnya melakukan tindakan sedemikian.

“Insiden seperti jelas menunjukkan siapa ultra kiasu ini sebenarnya. Adakah kita masih buta?” katanya.

Sebelum ini, Malaysia bersama Indonesia, Qatar, Kuwait, Iran, Arab Saudi dan negara-negara Islam lain mengutuk ucapan biadab dua ahli politik kanan BJP – parti pemerintah India – Nupur Sharma dan Navin Kumar Jindal terhadap Rasulullah ﷺ.

Kenyataan dua individu itu telah mencetuskan gelombang kemarahan yang meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India dari rak jualannya.


Rakyat mahu penceroboh tanah haram terima hukuman setimpal

BANGI, 27 Rabiulakhir 1442H, Ahad – Penangguhan keputusan kes pencerobohan tanah kerajaan di Raub, Pahang mengundang rasa kecewa rakyat yang prihatin terhadap tanah air dan berpegang teguh dengan Rukun Negara.

Sebelum ini, Mahkamah Tinggi Kuantan menangguhkan keputusan yang sepatutnya diputuskan Rabu lalu berhubung permohonan pendengaran kes semakan kehakiman difailkan 110 pekebun haram bagi mengetepikan notis pengosongan tanah yang dikeluarkan kerajaan Pahang terhadap mereka.

Penangguhan dibuat Hakim Datuk Zainal Azman Ab Aziz bagi membolehkan pihak responden dan plantif menyelesaikan pengurusan kes.

Zainal Azman berkata, penangguhan juga bagi membolehkan pihak mahkamah meneliti afidavit baharu yang dikemukakan pihak plaintif pada minggu lalu, untuk mengguna pakai keputusan yang sama terhadap satu lagi permohonan difailkan 94 lagi pekebun durian di Raub.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub, Pengarah Jabatan Perhutanan Negeri Pahang (JPNP), kerajaan Pahang.

Ia termasuk Perbadanan Kemajuan Pertanian Negeri Pahang (PKPP), Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.

Dengan perkembangan terbaharu ini, Yang Dipertua Ikatan Muslimin Malaysia (ISMA) Kuantan, Ustaz Norman Mohd Nor berharap tidak akan ada penangguhan keputusan lagi selepas 23 Disember ini.

Beliau kesal apabila kes yang cukup jelas dan mempunyai kepentingan awam perlu diselesaikan segera ditangguhkan pada saat-saat akhir.

“Keputusan kes yang dijadualkan pada 9 Disember telah ditangguhkan ke tarikh baru. Kita harap pada tarikh itu nanti tidak ada lagi tarikh baru yang akan diberikan oleh pihak mahkamah Kuantan.

“Kalau berlaku juga penangguhan, ini membayangkan dua perkara, pertama, pihak mahkamah telah dipermainkan oleh pihak defendan.

“Kedua, kredibiliti hakim terlibat dalam meguruskan kes akan dipertikaikan oleh mata-mata yang memandang dengan penuh insaf,” katanya ketika dihubungi Ismaweb.net hari ini.

Beliau mengingatkan bahawa kes berkenaan menjadi tumpuan masyarakat umum dan pengamal undang-undang kerana mempunyai rujukan kes yang cukup kuat iaitu kes bekas tentera A Raman.

Dia dijatuhi hukuman penjara dua tahun dan denda RM50,000 oleh Mahkamah Sesyen Taiping selepas didapati bersalah menceroboh Hutan Simpan Kekal Pondok Tanjung dekat Gunong Semanggol, Kerian, antara 8 Jun hingga 21 September 2014.

Sehubungan itu, Ustaz Norman membangkitkan persoalan sama ada dalam penghakiman kes yang serupa ini hukuman yang dijatuhkan berbeza.

“Apakah alasannya? Apakah ulasan para pengamal undang-undang nanti?

“Puas hatikah rakyat marhaen di Raub, Pahang? Apakah reaksi NGO-NGO pembela Melayu dan tanah air terhadap keputusan mahkamah nanti? Segalanya akan terjawab pada 23 Disember nanti,” katanya.


Elak banjir, rakyat Bangkok diminta bekerja dari rumah

BANGKOK, 8 Rabiulawal 1444H, Rabu – Rakyat Bangkok diminta bekerja dari rumah atau sekurang-kurangnya meninggalkan kerja awal, bermula hari ini hingga Jumaat untuk mengelak daripada bencana banjir di bandar itu yang disebabkan oleh hujan lebat dan air pasang.

Timbalan Gabenor Pentadbiran Metropolitan Bangkok (BMA) Tavida Kamolvej berkata, Sungai Chao Phraya mungkin melimpah mulai hari ini berikutan air pasang yang semakin meningkat ditambah dengan air larian hulu dan hujan lebat yang dipengaruhi oleh monsun barat daya.

Beliau berkata, BMA sedang cuba menguruskan tahap Sungai Chao Phraya bagi menyediakan air tambahan dalam beberapa hari akan datang.

Walau bagaimanapun, jika air yang berlebihan tidak dapat ‘ditolak’ ke Teluk tepat pada masanya, sungai itu boleh melimpah dan membanjiri komuniti tepi sungai.

Rakyat Bangkok dinasihatkan bekerja dari rumah hari ini sehingga Jumaat kerana lebih banyak banjir dijangka berlaku.

“Oleh itu, kami ingin meminta agensi kerajaan dan syarikat swasta membenarkan kakitangan mereka bekerja dari rumah dari 5 hingga 7 Oktober, atau sekurang-kurangnya membiarkan mereka pulang awal dalam tempoh ini,” katanya.

Langkah itu dijangka dapat membantu mengurangkan kesesakan lalu lintas dan menyelamatkan kebanyakan orang daripada terkandas akibat hujan lebat dan banjir.

Jabatan Meteorologi Thailand sebelum ini meramalkan bahawa air pasang besar dijangka berlaku di Sungai Chao Phraya mulai hari ini, Rabu, hingga Khamis minggu depan (13 Oktober).

Ia memberi amaran bahawa peningkatan kadar pelepasan air dari Empangan Chao Phraya dan hujan lebat yang dipengaruhi oleh monsun barat daya akan menyebabkan sungai naik 1.7 hingga 2 meter dari paras median laut. – Agensi


Perbalahan dalam UMNO dijangka meningkat walau menang PRU15

BANGI, 23 Zulkaedah 1443H, Khamis – Perbalahan membabitkan beberapa kumpulan dalam UMNO dijangka berpanjangan walaupun Barisan Nasional (BN) memenangi Pilihan Raya Umum ke-15 (PRU-15).

Agensi penarafan kredit Amerika Syarikat (AS), Fitch Solutions berkata, jangkaan berkenaan dibuat berdasarkan kedudukan semasa yang menyaksikan BN dan UMNO dalam kedudukan dominan menjelang PRU-15, namun isu perbalahan dalam parti itu dijangka tetap berlaku.

“Perbalahan dimaksudkan itu membabitkan kumpulan yang menyokong kerajaan semasa pimpinan Perdana Menteri, Datuk Seri Ismail Sabri Yaakob.

“Serta mereka yang menyokong bekas Perdana Menteri, Datuk Seri Najib Razak dan sekutunya, termasuk Presiden UMNO, Datuk Seri Dr Ahmad Zahid Hamidi.

“Perbalahan politik mungkin kurang menyerlah sebelum PRU-15 kerana semua pihak sedang berusaha sebaik mungkin untuk merapatkan barisan selain memberi tumpuan untuk memenangi pilihan raya,” katanya dalam laporan penyelidikan risiko industri negara yang diterbitkan.

Bagaimanapun, Fitch Solutions memaklumkan, risiko untuk berlakunya perbalahan antara kumpulan itu meningkat sejurus selepas kemenangan diperoleh.

“Ini sudah tentu akan memberi kesan kepada Malaysia dalam membuat dasar yang berkesan dan kemampuan melaksanakannya, walaupun BN menang pada pilihan raya nanti,” katanya.

Laporan itu turut menyatakan dalam jangka sederhana – dengan tidak mengambil kira kumpulan mana dalam UMNO yang bakal membentuk kerajaan – momentum perubahan akan kekal perlahan.

“Pertembungan antara kumpulan dalam UMNO mungkin kekal berterusan ketika landskap pilihan raya Malaysia kini jauh lebih kompetitif berbanding ketika BN kekal dominan dalam tempoh 61 tahun kemerdekaan Malaysia,” katanya.

Pada masa sama, agensi itu menjangkakan pilihan raya diadakan pada separuh kedua tahun ini, iaitu jauh lebih awal daripada tarikh akhir September 2023.

“Ini ada kaitan dengan ‘kemenangan muktamad’ BN pada pilihan raya negeri (PRN) Johor, Mac lalu,” katanya.


Israel bom kedudukan Hamas di Gaza

GAZA CITY, 23 Zulhijjah 1441H, Khamis – Tentera Israel mengebom kedudukan kumpulan Palestin Hamas di Semenanjung Gaza yang diduduki pada Khamis, lapor Agensi Anadolu.

Pesawat perang Israel menyerang kedudukan milik Briged Izz ad-Din al-Qassam, sayap tentera Hamas.

Tiada korban jiwa dilaporkan memetik Kementerian Kesihatan Palestin.

Pegawai Israel mendakwa serangan itu dilakukan sebagai tindak balas terhadap beberapa belon api yang dilancarkan dari Semenanjung Gaza ke atas Israel. – Bernama


Serbuan pekerja asing di Nilai ikut SOP: Imigresen

BANGI, 16 Rejab 1444H, Selasa – Operasi dilaksanakan Jabatan Imigresen Malaysia (JIM) di Nilai Spring, Negeri Sembilan, 1 Februari lalu diadakan secara teratur dan mengikut prosedur operasi standard (SOP) yang ditetapkan.

Ketua Pengarahnya, Datuk Seri Khairul Dzaimee Daud berkata, operasi penguatkuasaan dilaksanakan di kawasan dikenal pasti sebagai penempatan haram warga asing.

Operasi itu dibuat selepas mendapat aduan daripada orang awam yang bimbang akan keselamatan penduduk setempat serta hasil risikan yang dilaksanakan oleh pihak JIM selama sebulan.

“Dalam operasi yang dilaksanakan, seramai 68 individu warga Indonesia diperiksa dan 67 orang yang berusia di antara dua bulan hingga 72 tahun, terdiri daripada 11 lelaki, 20 wanita 20 kanak-kanak lelaki dan 16 kanak-kanak perempuan ditahan.

“Antara kesalahan yang dikenal pasti dalam serbuan itu ialah ketiadaan dokumen pengenalan diri, tinggal lebih masa dan lain-lain kesalahan yang melanggar Akta Imigresen 1959/63, Akta Pasport 1966 dan Peraturan-Peraturan Imigresen 1963.

“Ketika operasi dijalankan, pihak JIM turut menjumpai beberapa senjata tajam seperti lembing dan parang serta ada cubaan beberapa pendatang tanpa izin (PATI) untuk meloloskan diri daripada ditahan.

“Malah ada yang cuba bertindak agresif bagi mengelak daripada ditangkap, namun dapat dipatahkan oleh pasukan operasi JIM,” katanya dalam kenyataan, hari ini.

Beliau berkata demikian merujuk kepada penyiaran sebuah portal bertarikh 4 Februari lalu menyatakan Suruhanjaya Indonesia (Komisi Nasional Hak Asasi Manusia/Komnas HAM) mengecam serbuan terhadap pekerja asing yang dilakukan Imigresen di kawasan berkenaan.

Khairul Dzaimee berkata, semua tahanan ditempatkan di Depot Tahanan Imigresen Lenggeng, Negeri Sembilan untuk tujuan siasatan dan tindakan lanjut.

Katanya, berdasarkan pemeriksaan, didapati mereka yang ditahan tidak berniat untuk pulang ke negara asal, sebaliknya ingin terus berada di sini dalam tempoh yang panjang walaupun tanpa dokumen yang sah.

Ia berdasarkan dapatan seperti penempatan itu merupakan sebuah perkampungan yang telah lama wujud di dalam hutan dan berada di kawasan yang tidak rata dan berpaya.

“Akses ke kawasan itu juga hanya boleh dilalui dengan berjalan kaki sejauh 1.2 kilometer yang dikelilingi besi serpihan jerat serta anjing liar dan mempunyai pelbagai kemudahan seperti beberapa unit generator dan sekolah yang menggunakan silibus pendidikan negara jiran,” katanya.

Khairul Dzaimee menjelaskan bahawa operasi penguatkuasaan itu tidak berkait dengan pelaksanaan Program Rekalibrasi Tenaga Kerja 2.0 (RTK 2.0) yang bermula pada 27 Januari lalu.

Menurutnya, RTK 2.0 ini antara lain bertujuan memastikan warga asing yang berada dan bekerja dalam negara secara tidak sah diregularisasi untuk bekerja secara sah.

Katanya, pelaksanaan RTK 2.0 ini merupakan strategi serampang dua mata iaitu untuk memenuhi keperluan tenaga kerja dalam negara serta menguatkuasakan undang-undang Imgresen.

“Dalam hal ini, PATI sepatutnya mengambil peluang menyertai program RTK 2.0 ini untuk terus berada di Malaysia secara sah,” katanya.

Dalam perkembangan lain, Khairul Dzaimee memaklumkan, aspek kebajikan tahanan di depot juga sentiasa terpelihara dan mematuhi piawaian yang ditetapkan.

“Kemasukan dan keberadaan warga asing di negara ini, adalah tertakluk kepada dasar, peraturan dan perundangan yang berkuat kuasa, termasuk keperluan memiliki dokumen perjalanan yang sah serta mematuhi tempoh keberadaan yang dibenarkan serta pematuhan kepada syarat pas yang dikeluarkan.

“JIM akan sentiasa komited memastikan perkara ini dilaksanakan dengan teratur bagi memastikan elemen keselamatan dan kedaulatan negara tidak terancam dan dikompromi.

“JIM sedang mengambil tindakan sewajarnya untuk memastikan proses penghantaran pulang tahanan ke negara asal dilaksanakan pada kadar segera,” katanya.


UMNO ‘parti diktator’ jika dua jawatan utama tak dipertandingkan

BANGI, 2 Jamadilakhir 1444H, Isnin – Gesaan supaya jawatan Presiden dan Timbalan Presiden UMNO dipertandingkan pada pemilihan parti akan datang semakin lantang disuarakan akar umbi.

Terbaharu, Naib Ketua Pergerakan Pemuda UMNO Perlis, Noor Hairi Noor Mohammed menegaskan, UMNO akan menjadi seperti ‘parti diktator’ sekiranya meluluskan usul supaya dua jawatan tertinggi itu tidak dipertandingkan.

Beliau berkata, UMNO sejak dari dulu adalah parti berteraskan demokrasi dan jika usul itu diluluskan, maka parti Melayu tertua berkenaan bukan lagi sebuah parti demokrasi.

“Jika usul jawatan Presiden ini tidak dipertandingkan, ia pasti akan mengakibatkan kesan yang amat buruk kepada UMNO.

“Pertandingan untuk jawatan Presiden ini perlu supaya suara akar umbi dapat diterjemahkan dalam bentuk undi.

“Selain itu, ia dapat membuktikan keabsahan jawatan Presiden itu sendiri,” katanya seperti dipetik media tempatan.

Sebelum ini, Exco Pergerakan Pemuda UMNO Malaysia, Datuk Muhamad Muqharabbin Mokhtarrudin menggesa untuk membuka semua jawatan dalam pemilihan UMNO tahun depan.

Ini termasuk jawatan Presiden dan juga Timbalan Presiden – yang didakwa mungkin tidak akan dipertandingkan pada pemilihan parti akan datang.

Nada sama turut disuarakan Ketua UMNO Bahagian Padang Rengas, Datuk Seri Mohamed Nazri Abdul Aziz.

Menurut beliau, mana-mana pihak mahupun individu tidak seharusnya menyekat amalan demokrasi yang telah lama subur dalam UMNO.


33 trak bantuan lagi masuk Gaza

GAZA, 15 Rabiulakhir 1445H, Isnin – Lebih 30 trak bantuan memasuki Gaza, konvoi terbesar sejak diserang rejim penjajah Zionis.

Pejabat Penyelarasan Hal Ehwal Kemanusiaan PBB (OCHA) berkata, trak berkenaan dipenuhi bekalan termasuk air bersih, makanan dan bahan ubatan ke Gaza, melalui sempadan Rafah.

“Ini penghantaran bantuan kemanusiaan terbesar sejak 21 Oktober, dengan penghantaran terhad diteruskan,” kata OCHA dalam perkembangan terkini mengenai situasi terkini di Gaza.

Sehingga kini, sebanyak 117 trak telah memasuki Gaza melalui laluan tersebut sejak penghantaran terhad diteruskan memasuki wilayah itu yang dihuni 2.3 juta penduduk.

Seorang pegawai kerajaan Amerika Syarikat (AS) yang enggan dikenali berkata, rejim negara haram Israel hanya membenarkan 100 trak bantuan masuk ke Gaza setiap hari.

OCHA sangat mengalu-alukan penghantaran bantuan terbaharu namun tetap menekankan jumlah bantuan yang lebih besar diperlukan bagi kemerosotan situasi kemanusiaan yang buruk.

“Buat masa ini kemasukan bahan api sangat diutamakan termasuk peralatan perubatan dan kemudahan air serta sanitasi,” katanya.

Bagaimanapun, daripada 117 trak yang dibenarkan masuk, hanya 70 lori membawa bekalan perubatan, manakala 60 lagi membawa masuk makanan.

Manakala 13 trak lagi digunakan untuk membawa bekalan air bersih dan bahan sanitasi. – Agensi


Agong optimis hubungan Malaysia-Turkiye meningkat ke tahap lebih tinggi

ISTANBUL (Turkiye), 22 Muharam 1444H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah optimis hubungan dua hala antara Malaysia dengan Turkiye akan terus meningkat ke tahap lebih tinggi menjelang 60 tahun hubungan kedua-dua negara pada 2024.

Seri Paduka bertitah Malaysia dan Turkiye yang telah bersetuju meningkatkan taraf hubungan dua hala kepada perkongsian strategik komprehensif akan terus kekal kukuh melalui pelbagai kerjasama antara kedua-dua negara.

“Lawatan Negara ke Turkiye adalah landasan pengukuhan hubungan dua hala dan menjadi pemangkin persahabatan yang terjalin sejak lebih enam dekad lepas.

“Justeru saya berharap agar hubungan antara Malaysia dengan Turkiye akan terus terpelihara dan dijaga dengan rapi,” titah Al-Sultan Abdullah pada majlis Santapan Malam bersama 100 rakyat Malaysia yang bermastautin di sini malam tadi.

Majlis Bersama Diaspora Malaysia itu adalah sebahagian daripada rangka Lawatan Negara Yang di-Pertuan Agong selama tujuh hari di Turkiye bermula Isnin (15 Ogos).

Turut mencemar duli, Raja Permaisuri Agong Tunku Hajah Azizah Aminah Maimunah Iskandariah serta anakanda baginda, Tengku Puteri Raja Tengku Puteri Afzan Aminah Hafizatullah dan Tengku Puteri Raja Puteri Jihan ‘Athiyatullah.

Hadir sama, Menteri Pengiring yang juga Menteri Kewangan Tengku Datuk Seri Zafrul Tengku Abdul Aziz dan Ketua Setiausaha Kementerian Luar Datuk Seri Amran Mohamed Zin.

Terdapat hampir 600 warga Malaysia yang kini menetap di seluruh Turkiye, terdiri daripada pelajar institusi-institusi pengajian tinggi, golongan profesional dan yang berkahwin dengan warga Turkiye.

Al-Sultan Abdullah bertitah ini bukan sahaja menunjukkan dengan jelas keakraban hubungan dua hala tetapi turut memberi gambaran peluang baik kepada rakyat Malaysia untuk menimba ilmu atau mencari rezeki di negara itu.

Seri Paduka bertitah kejayaan rakyat Malaysia di Turkiye yang mencapai banyak kejayaan dan pengiktirafan dalam pelbagai bidang adalah cerminan sebenar rakyat Malaysia yang sentiasa berusaha menjaga dan mengharumkan nama negara tidak kira di mana sahaja mereka berada.

“Nur Balqis Abdul Rashid merupakan rakyat Malaysia pertama yang diiktiraf oleh kerajaan Turkiye, sebagai penterjemah profesional daripada bahasa Turkiye ke bahasa Melayu dan bahasa Inggeris.

“Di sini saya secara peribadi merasa bangga sekali dapat melihat bagaimana Presiden (Recep Tayyip) Erdogan mengakui sendiri kelebihan Nur Balqis yang bertutur bahasa Turkiye dan bahasa Inggeris ketika pertemuan empat mata saya dengan Erdogan,” titah baginda.

Al-Sultan Abdullah yang menzahirkan rasa sukacita dengan Lawatan Negara ke Turkiye turut bertitah, keberangkatan baginda dan keluarga umpama mimpi apabila dapat menjejakkan kaki ke bumi Turkiye buat kali pertama setelah berumur 63 tahun.

Sementara itu, pengusaha restoran di Turkiye Syaraff Al Sadat Mohsein yang hadir pada majlis itu berkata kerjasama dua hala yang terus kukuh dalam pelbagai sektor telah memberi peluang kepada ramai pihak terutama ahli perniagaan dan pelabur-pelabur Malaysia.

“Pada November 2021, kami melihat peta dunia, semua (negara) menutup (sempadannya). Negara yang membuka sempadan satu-satunya adalah Turkiye dan kita mengambil keputusan, mengambil peluang di sini untuk memulakan perniagaan di Turkiye,” katanya ketika ditemui Bernama.

Peluang bertemu Seri Paduka berdua dalam Majlis Santapan Malam itu memberi makna cukup besar kepada juruterbang Turkish Airline Fauzul Kabyr Faizal Nur yang menyifatkan jalinan kerjasama Malaysia dan Turkiye membuka banyak peluang kepada rakyat Malaysia untuk mencuba mencari rezeki di Turkiye.

“Saya sebagai rakyat Malaysia rasa berbesar hati sebab Yang di-Pertuan Agong datang ke Turkiye dan Raja Permaisuri Agong juga ada hari ini. Baginda juga bertitah ini kali pertama baginda datang ke Turkiye dan itu adalah satu penghargaan yang besar terhadap kami rakyat Malaysia yang menetap di Turkiye,” katanya yang telah dua tahun berkhidmat di syarikat penerbangan terkemuka itu. – Bernama


Tak guna saling menyalahkan, MN perlu bergerak ke arah muafakat umat

BANGI, 26 Syaaban 1443H, Selasa – Timbalan Presiden PAS, Datuk Seri Tuan Ibrahim Tuan Man menegaskan, tiada guna menyalahkan antara satu sama lain sebaliknya semua parti dalam Muafakat Nasional (MN) perlu bergerak ke arah mewujudkan muafakat umat.

Tegas beliau, buat masa ini perlu bergerak ke hadapan bagi menyatukan semua pihak berikutan masing-masing memiliki sumbangan tersendiri.

“Itu lebih baik daripada kita meletakkan beban orang itu salah, orang ini salah.

“Lebih baik kita teruskan ke hadapan untuk menjadikan muafakat umat yang dapat disatukan daripada semua pihak,” katanya seperti dipetik portal tempatan, hari ini.

Beliau berkata demikian sebagai mengulas kenyataan Setiausaha Agung UMNO, Datuk Seri Ahmad Maslan yang menyatakan Presiden PAS, Tan Sri Abdul Hadi Awang seharusnya tidak menyalahkan UMNO semata-mata dengan dakwaan bahawa ada pihak tertentu cuba membawa agenda persendirian sehingga kerjasama melalui MN tergendala.

Tuan Ibrahim menegaskan, semua pihak dalam MN mempunyai sumbangan tersendiri dan perkara itu perlu dihargai.

“Semua orang ada sumbangan, kita harus akui contohnya macam Parti Pribumi Bersatu Malaysia (Bersatu) ada sumbangan mereka tersendiri dalam kerajaan,” katanya.

Justeru, katanya, dengan sumbangan berkenaan, semua pihak perlu hargainya dan bukan menyalahkan satu sama lain yang akhirnya tiada membawa penyelesaian.

Beliau juga menegaskan walaupun mesyuarat MN sudah lama tertangguh namun masih berhubung dengan pemimpin-pemimpin UMNO.


136 kes pegawai imigresen terlibat jenayah, salah laku

KUALA LUMPUR, 2 Zulhijjah 1444H, Rabu – Sebanyak 136 kes melibatkan pegawai imigresen telah disiasat dan didapati melakukan kesalahan jenayah dan salah laku melibatkan proses kemasukan warga asing ke Malaysia, sejak 2020 hingga tahun lepas.

Timbalan Menteri Dalam Negeri, Datuk Seri Dr Shamsul Anuar Nasarah berkata, daripada jumlah itu 112 kes membabitkan kakitangan yang melanggar tatakelakuan di bawah Peraturan Pegawai Awam (Kelakuan dan Tatatertib 1993), manakala 24 lagi adalah kesalahan jenayah yang diputuskan mahkamah.

“KDN sangat serius serta bertegas dalam soal integriti dan tidak kompromi dalam soal salah laku kakitangan JIM,” katanya di Dewan Negara hari ini bagi menjawab soalan Senator Hussin Ismail yang mahu tahu bilangan kes disiasat berhubung kewujudan unsur jenayah rasuah serta salah laku dalam kalangan pegawai imigresen melibatkan proses kemasukan warga asing.

Hussin juga mahu penjelasan tentang usaha kerajaan dalam mengatasi isu pelancong yang tidak keluar dari Malaysia setelah tamat visa pelancong.

Shamsul Anuar berkata dari 2020 dan hingga 6 Jun lepas, Jabatan Imigresen telah menangkap seramai 13,242 warga asing yang melakukan kesalahan tinggal lebih masa di bawah Akta Imigresen 1959/63 (Akta 155).

Katanya jumlah itu merangkumi 4,292 warga asing pada tahun 2020, 2,704 (2021), 4,267 (2022) dan 1,979 bagi tempoh Januari hingga 6 Jun tahun ini.

Beliau berkata JIM tidak pernah berkompromi dalam aspek keselamatan melibatkan kemasukan dan keberadaan warga asing di dalam negara dengan melaksanakan beberapa strategi antaranya mengenakan syarat keperluan visa ke atas warganegara asing tertentu. -Bernama


Afghanistan tawar lebih 7,000 jawatan kosong guru, kakitangan pentadbiran

KABUL, 14 Syawal 1443H, Ahad – Kementerian Pendidikan mengumumkan lebih 7,000 jawatan bagi mengisi kekosongan guru dan kakitangan pentadbiran di lapan wilayah di Afghanistan.

Kira-kira 3,000 kekosongan dikhususkan untuk golongan wanita sahaja.

Timbalan Perdana Menteri II, Abdul Salam Hanafi berkata, Kementerian Pendidikan sedang mempertingkatkan tahap kesihatan dan sektor pendidikan kini menjadi keutamaan dalam pentadbiran negara.

“Dalam usaha menyediakan perkhidmatan terbaik dalam sektor kesihatan dan pendidikan di seluruh Afghanistan, terdapat peningkatan ketara dalam pembentukan jabatan-jabatan dalam bidang pendidikan,” katanya.

Sementara itu, Timbalan Menteri Pengurusan Kualiti Sumber Manusia di Kementerian Pendidikan, Abdulhaq Sadiq pula berkata, 7,000 kekosongan bagi jawatan guru dan kakitangan pentadbiran yang diumumkan merupakan penghormatan kepadanya di Kementerian Pendidikan serta negara pentadbiran Islam.

Walaupun pihak kementerian tidak memaklumkan tarikh sebenar pembukaan sekolah bagi pelajar perempuan di gred enam dan ke atas namun pihak berkuasa berkata, ia akan memberi tumpuan kepada bidang sains moden dan pendidikan Islam.

Kementerian Pendidikan memaklumkan, sehingga kini terdapat kekurangan jawatan di 24 wilayah selepas golongan guru wanita tidak dibenarkan mengajar pelajar lelaki.

Kementerian dalam masa sama menyatakan sekolah-sekolah khusus untuk pelajar perempuan bagi gred enam ke atas akan dibuka dalam masa terdekat.

Namun tidak menyatakan tarikh khusus bagi memulakan sesi persekolahan berkenaan. – Agensi


Pengawal keselamatan maut tertimbus runtuhan penahan tebing

KUALA LUMPUR, 13 Syawal 1444H, Khamis – Seorang Pengawal Keselamatan maut selepas tertimbus tanah akibat runtuhan penahan tebing di Wisma YPR, Jalan Syed Putra, di sini awal pagi tadi.

Penguasa Kanan Jabatan Bomba dan Penyelamat Kuala Lumpur, Mohd Rizuan Razali berkata, lelaki berusia 73 tahun itu disahkan meninggal dunia di lokasi kejadian oleh petugas kesihatan.

Beliau berkata, ketika kejadian mangsa sedang bertugas dan berada di dalam pondok pengawal.

Menurutnya, sebelum kejadian berlaku, terdapat bongkah batu yang jatuh berhampiran pondok pengawal keselamatan itu, pada 8 malam, semalam.

“Difahamkan, pengawal keselamatan berkenaan hendak membuat laporan berhubung bongkah batu yang jatuh itu namun tidak sempat.

“Bomba menerima panggilan kecemasan pada 12.53 tengah malam tadi dan tiba di lokasi kejadian pada 1.05 pagi,“ katanya ketika ditemui pemberita di lokasi kejadian hari ini.

Mohd Rizuan berkata seramai 41 anggota bomba dikerahkan ke lokasi kejadian melibatkan Balai Bomba dan Penyelamat (BBP) Hang Tuah dan BBP Seputeh bagi operasi mencari dan menyelamat.

Beliau berkata mangsa berjaya dikeluarkan pada kira-kira 6.30 pagi ini dan dibawa ke Hospital Kuala Lumpur untuk dibedah siasat.

“Setakat ini hanya seorang mangsa yang terlibat manakala lokasi runtuhan diserahkan kepada pihak pengurusan (Wisma YPR),” katanya. – Bernama


Urusan pentadbiran kerajaan diterajui KSU, ketua jabatan seperti biasa

BANGI, 7 Muharram 1443H, Isnin – Ketua Setiausaha Negara, Tan Sri Mohd Zuki Ali memberi jaminan bahawa perkhidmatan awam terutama anggota barisan hadapan sentiasa memberikan komitmen penuh dalam memastikan sistem penyampaian kerajaan tidak terjejas berteraskan dasar semasa.

Sehubungan itu, beliau berkata, segala urusan pentadbiran seharian akan terus diterajui oleh Ketua-Ketua Setiausaha Kementerian dan Ketua-Ketua Jabatan Persekutuan seperti biasa.

Beliau berkata, anggota perkhidmatan awam akan terus menggalas amanah yang dipertanggungjawabkan seperti termaktub dalam Perlembagaan Persekutuan dan berpegang teguh kepada ikrar Perkhidmatan Awam dalam memberikan yang terbaik kepada rakyat serta negara.

“Perkhidmatan awam komited mendukung konsep neutrality dan government of the day berlandaskan rule of law.

“Jentera kerajaan sentiasa sedaya upaya melaksanakan semua dasar yang telah diputuskan bagi memastikan penyampaian perkhidmatan yang terbaik kepada rakyat terutama dalam tempoh yang sangat mencabar ini,” katanya dalam kenyataan, hari ini.

Mohd Zuki berkata, segala usaha, bantuan dan inisiatif yang melibat peruntukan besar tidak akan terjejas demi kemaslahatan serta kesejahteraan rakyat terutama Program Imunisasi COVID-19 Kebangsaan (PICK) yang menjadi senjata ampuh dalam melawan pandemik.

Malah, katanya, anggota keselamatan terutama Polis Diraja Malaysia (PDRM) dan Angkatan Tentera Malaysia (ATM) sentiasa dalam keadaan siap siaga bagi menjaga keamanan serta ketenteraman awam.

“Perkhidmatan awam telah mengemudi pelayaran yang penuh liku dalam pelbagai konflik dan situasi yang mencabar.

“Layarnya perlu selari dengan tiupan bayu, dikemudi cekap dan arahnya menepati destinasi yang hendak dilabuhkan.

“Walau apa pun gelora dan badai yang melanda, pelayaran ini akan kami teruskan bagi melaksanakan tanggungjawab demi negara yang kita cintai ini,” katanya.


Lompat parti selepas PRU perlu dibenarkan: Tun M

KUALA LUMPUR, 27 Zulhijjah 1443H, Rabu – Tindakan lompat parti walaupun tidak digalakkan, perlu dibenarkan selepas Pilihan Raya Umum (PRU) untuk membolehkan Kerajaan Persekutuan dibentuk, kata Tun Dr Mahathir Mohamad.

Bekas Perdana Menteri itu berkata, sekiranya tiada parti yang mampu memperoleh kerusi minimum 112 di Dewan Rakyat, lompat parti selepas PRU boleh memastikan kestabilan politik di negara ini.

Katanya, selepas pilihan raya, jika tiada parti yang mendapat lebih 50 peratus kerusi yang diperlukan untuk menubuhkan kerajaan, maka kita mungkin memerlukan satu lagi pilihan raya.

“Jika kerajaan minoriti dibentuk dalam tempoh itu, Dewan Rakyat boleh menjatuhkan mereka dengan hanya mengundi tidak percaya kepada parti yang menjadi kerajaan.

“Dalam keadaan itu kita boleh mengadakan pilihan raya sekali lagi, tetapi keadaan itu tidak akan menyelesaikan masalah. Inilah sebabnya kita perlu membenarkan lompat parti, supaya jumlah ahli cukup untuk menjadi kerajaan dengan majoriti.

“Tetapi kalau kita tegah semua lompatan, maka tidak ada lah satu kerajaan yang berwibawa. Sebaliknya pilihan raya lain perlu diadakan,” katanya ketika membahaskan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti yang dibentangkan untuk bacaan kali kedua di Dewan Rakyat. hari ini.

Bagaimanapun, Dr Mahathir berkata, proses lompat parti selepas PRU mesti termasuk mendapatkan kelulusan dan sokongan majlis tertinggi pelbagai parti.

Tambahnya, proses itu juga mesti mengikut perlembagaan parti.

“Semoga rang undang-undang ini akan mendapat sokongan dua pertiga supaya tidak ada lagi situasi di mana kerajaan yang dipilih secara demokrasi, yang dipilih oleh rakyat akan digulingkan, manakala parti yang ditolak oleh pengundi pula akan berkuasa,” katanya.


11 orang awam maut letupan bom tepi jalan di utara Afghanistan

KABUL, 25 Syawal 1442H, Ahad – Sekurang-kurangnya 11 orang awam terbunuh di utara Afghanistan ketika kenderaan dinaiki mereka bertolak ke sebuah lombong, semalam.

Dalam insiden berkenaan, pegawai kerajaan tempatan pada hari Ahad mendakwa Taliban menanam bom di tepi jalan.

Gabenor wilayah utara Badgis, Husamudim Shams berkata, mangsa letupan pada Sabtu itu termasuk tiga kanak-kanak.

Setakat ini, tidak ada pihak yang mengaku bertanggungjawab atas serangan berkenaan.

Kejadian itu berlaku beberapa jam sebelum pemimpin kanan Taliban dan pegawai Pertubuhan Bangsa-Bangsa Bersatu (PBB) bertemu di Qatar untuk berbincang mengenai proses perdamaian Afghanistan, keselamatan bagi diplomat dan mereka yang bekerja untuk agensi kemanusiaan di Afghanistan.

Jurucakap Taliban dalam satu kenyataan di Twitter berkata, Sher Mohammad Abbas Stanekzai, wakil ketua pejabat politik Taliban mengulangi komitmen terhadap proses perdamaian Afghanistan dalam pertemuan itu dengan para pegawai PBB.

Sementara delegasi Taliban memberi jaminan keselamatan kepada semua kakitangan agensi PBB yang relevan dan diplomat lain yang berpusat di negara bergolak itu, para pegawai Afghanistan mendakwa Taliban terus melakukan keganasan terhadap tentera kerajaan dan orang awam dalam usaha merebut kawalan wilayah sepenuhnya di beberapa wilayah. – Agensi


Demonstrasi takkan selesaikan isu kenaikan harga barang

KUALA LUMPUR, 2 Zulhijjah 1443H, Sabtu – Penganjuran demonstrasi tidak menyelesaikan isu kenaikan harga barang dan kos sara hidup yang dihadapi rakyat kini, malah dilihat sebagai menjejaskan usaha yang dilaksanakan kerajaan.

Penganalisis Keselamatan dan Politik, Pusat Pengajian Perang Saraf Media dan Informasi Universiti Teknologi Mara (UiTM), Dr Noor Nirwandy Mat Noordin berkata, perhimpunan dan protes di jalanan hanya akan mewujudkan suasana beremosi tinggi yang membawa pelbagai elemen kemarahan.

“Tindakan seperti itu juga mampu mencetuskan elemen-elemen provokatif apabila wujud unsur subversif yang campur tangan dalam perhimpunan berkenaan sehingga bercanggah dengan motif asas penganjurannya,” katanya.

Justeru, katanya, rakyat perlu mendapatkan maklumat sahih dan memahami situasi semasa agar tidak terjebak dalam tindakan melulu yang tidak membawa faedah kepada negara.

Selain itu, beliau juga berharap agar kerajaan akan mengambil langkah intervensi secara menyeluruh sekiranya terdapat unsur-unsur ‘permainan’ kartel dalam kenaikan harga barangan apabila laporan Suruhanjaya Persaingan Malaysia (MyCC) dikeluarkan kelak.

“Kita perlu lihat juga kepada laporan MyCC, sama ada wujudkah kartel-kartel yang bertindak menaikkan harga barang dan mengambil kesempatan terhadap orang awam dan bukannya sekadar melihat solusi-solusi bersifat jangka pendek kerana kenaikan harga barang itu tidak boleh dikawal sepenuhnya oleh pihak kerajaan.

“Selagi kita tidak memahami punca sebenar, selagi itu kita cuba bantu berikan idea-idea solusi, memberi ruang dan masa kepada kerajaan untuk menyelesaikan perkara ini melalui saluran-saluran yang betul,” katanya.

Semalam Menteri Komunikasi dan Multimedia Tan Sri Annuar Musa dilaporkan berkata, ketidakseimbangan antara penawaran dan pemintaan adalah antara sebab kenaikan harga barangan di pasaran pada masa ini.

Katanya, Pasukan Tugas Khas Jihad Tangani Inflasi yang dipengerusikannya akan mencari kaedah menyeimbangkan penawaran dan permintaan barangan di pasaran. – Bernama


OIC mahu bincang hak wanita dengan pimpinan Taliban

ANKARA, 20 Jamadilakhir 1444H, Jumaat – Pertubuhan Kerjasama Islam (OIC) berhasrat untuk menghantar delegasi ke Afghanistan untuk berbincang dengan kerajaan pimpinan Taliban mengenai hak wanita mendapatkan pendidikan dan pekerjaan.

Berikutan mesyuarat luar biasa yang dimulakan oleh Turkiye, pertubuhan yang berpangkalan di Jeddah itu menyuarakan kebimbangan terhadap sekatan yang dikenakan oleh Taliban ke atas wanita Afghanistan.

“Kami berusaha menghantar pasukan kedua Ulama ke Afghanistan untuk meneruskan dialog mengenai keputusan melucutkan hak pendidikan dan pekerjaan wanita Afghanistan,” kata Setiausaha Agung OIC, Hissein Brahim Taha pada mesyuarat itu.

Beliau berkata, dialog tersebut akan memberi tumpuan kepada langkah-langkah yang merampas hak asasi wanita Afghanistan untuk pendidikan, pekerjaan dan keadilan sosial.

“Hak-hak ini merupakan keutamaan utama bagi dunia Islam,” katanya.

Bagi pihaknya, Menteri Luar Turkiye, Mevlut Cavusoglu mengadakan pertemuan dengan rakan sejawatannya dari negara Islam berhubung perkembangan terkini di Afghanistan.

Bulan lalu, kerajaan sementara Taliban melarang wanita daripada memasuki universiti dan bekerja dalam pertubuhan kemanusiaan tempatan dan antarabangsa serta menyertai aktiviti politik. – Agensi


Individu lahir selepas tahun 2005 tidak boleh beli rokok

KUALA LUMPUR, 25 Jamadilakhir 1443H, Jumaat – Mereka yang lahir selepas tahun 2005 mungkin tidak lagi dibolehkan membeli produk tembakau atau rokok lain di negara ini.

Menteri Kesihatan, Khairy Jamaluddin berkata, Malaysia berharap untuk meluluskan satu undang-undang tahun ini, yang akan melarang penjualan tembakau dan produk rokok lainnya kepada sesiapa sahaja yang lahir selepas tahun 2005.

“Kami berharap untuk meluluskan undang-undang tahun ini yang jika berhasil, akan membawa kepada generasi tidak merokok.

“Malaysia merasakan ia akan memberi impak besar dalam mencegah dan mengawal Penyakit Tidak Berjangkit (NCD),” katanya dalam ucapan intervensi pada Mesyuarat Lembaga Eksekutif WHO Sesi ke-150 di Geneva, Switzerland, semalam.

Teks ucapan beliau dikeluarkan di laman web rasmi Kementerian Kesihatan (KKM).

Khairy berkata, Malaysia akan menyelaras Pelan Strategik Kebangsaan NCD dan Kertas Putih Mengenai Penjagaan Kesihatan Masa Depan dengan Hala Tuju Pelaksanaan Pertubuhan Kesihatan Sedunia (WHO).

Umur sah untuk merokok ialah 18 tahun ke atas. Mereka yang lahir pada 2005 akan berumur 18 tahun pada 2023, oleh itu mereka dijangka menjadi kumpulan belia terakhir yang mempunyai akses kepada rokok jika undang-undang itu diluluskan.

Pengumumannya itu dibuat seminggu selepas beliau berkata, kerajaan bercadang untuk membentangkan Akta Kawalan Tembakau dan Merokok pada sesi Dewan Rakyat akan datang.

Produk tembakau kini dilindungi di bawah Akta Makanan 1983 dan Khairy berkata, undang-undang baharu itu akan mengawal selia e-rokok serta produk vape.

Kementerian dilaporkan menganggarkan terdapat 27,000 kematian berkaitan tembakau setiap tahun di negara ini akibat penyakit seperti jantung, kanser dan strok.

Kira-kira 15 peratus daripada 27,000 kematian berkaitan tembakau juga didapati bukan perokok yang meninggal dunia akibat terdedah kepada asap rokok.


Kerjasama PN hanya untungkan Bersatu: Ismail Sabri

BERA, 13 Rabiulakhir 1444H, Selasa – Kerjasama PAS-Bersatu dalam Perikatan Nasional (PN) dilihat hanya menguntungkan Bersatu, kata Datuk Seri Ismail Sabri Yaakob.

Perdana Menteri berkata, situasi itu kerana Bersatu dilihat tidak mempunyai akar umbi yang kuat di kebanyakan kawasan di seluruh negara, sebaliknya mengharapkan jentera PAS untuk memenangkan calon PN pada Pilihan Raya Umum Ke-15 (PRU15).

Ismail Sabri yang juga Naib Presiden UMNO berpandangan PAS seperti tidak belajar daripada pengalaman pada Pilihan Raya Negeri (PRN) Melaka dan Johor yang menyaksikan PN ditolak oleh rakyat dan kalah teruk pada kedua-dua PRN itu.

“Saya percaya dalam pilihan raya kali ini, jika PAS berharap Bersatu masih boleh membawa kemenangan kepada mereka, mungkin ia boleh menyebabkan mereka (PAS) kecundang dan tidak menang kerusi seperti yang dijangkakan.

“Oleh sebab itu, saya menyeru kepada pengundi PAS, apabila calon mereka tak bertanding, eloklah beri undi kepada BN,” katanya sidang media selepas program Kenduri Rakyat di Kampung Bohor Baharu, Kuala Bera hari ini.

Ismail Sabri berkata, perkara sama turut dilihat dalam Pakatan Harapan apabila DAP dilihat lebih cenderung mendominasi gabungan tersebut kerana memenangi lebih banyak kerusi pada PRU14 berbanding PKR dan Amanah.

“Dari segi dominasi itu kita menganggap DAP yang mendominasi (dalam PH), serupa juga dalam PN, Bersatu yang mendominasi PN, itu anggapan kitalah,” katanya. – Bernama


Hamas gesa AU tolak beri status pemerhati pada Israel

ADDIS ABABA, 4 Rejab 1443H, Ahad – Pergerakan Perjuangan Islam Palestin (Hamas) menggesa negara anggota yang menghadiri Sidang Kemuncak Kesatuan Afrika (AU) yang berlangsung pada 5 dan 6 Februari, untuk menolak pemberian status pemerhati kepada pengganas Israel.

Hamas dalam kenyataan menegaskan bahawa Israel mengamalkan keganasan dan secara sistematik melakukan pelbagai jenis jenayah terhadap rakyat Palestin serta tapak suci umat Islam di negara itu.

Hamas berkata, Israel mengguna pakai dasar pembersihan etnik dan diskriminasi kaum, malah perkara itu juga banyak dibuktikan oleh kumpulan hak asasi manusia antarabangsa.

“Contoh terbaharu ialah laporan Amnesty International yang menggambarkan Israel sebagai ‘sistem apartheid’.

“Negara pendudukan Israel melanggar undang-undang antarabangsa dan undang-undang kemanusiaan antarabangsa, selain enggan melaksanakan resolusi antarabangsa atau mematuhi saranan jawatankuasa Pertubuhan Bangsa-Bangsa Bersatu yang menyiasat jenayahnya,” kata Hamas.

Hamas berkata, pemberian status pemerhati rasmi kepada Israel di AU adalah pelanggaran jelas terhadap Piagam Afrika mengenai Hak Asasi Manusia, termasuk prinsip dan nilai AU serta undang-undangnya yang memperuntukkan memerangi perkauman dan dekolonisasi.

“Semua rakyat bebas di benua Afrika untuk mengisytiharkan solidariti mereka dengan Palestin, dan melakukan yang terbaik untuk menggagalkan pengembalian semula kuasa pendudukan perkauman kepada AU, yang prinsip dan objektifnya memerangi penjajahan serta diskriminasi kaum,” katanya.

Keadaan itu berlaku ketika Algeria menerajui usul membatalkan keputusan yang dibuat AU untuk memberikan status pemerhati Israel.

Menerima Israel sebagai negara anggota pemerhati di AU telah memecahbelahkan negara-negara Afrika, kerana ada yang menerima dan menolak.-  Agensi


PM Perancis letak jawatan

PARIS, 11 Zulkaedah 1441H, Jumaat – Perdana Menteri Perancis, Edouard Philippe membuka jalan untuk rombakan Kabinet apabila beliau mengemukakan perletakan jawatan hari ini yang diterima Presiden, Emmanuel Macron, kata Istana Elysee.

Tidak sebab yang diberikan dalam kenyataan pendek itu, namun rombakan Kabinet telah dijangka secara meluas selepas Macron berikrar menyelaras langkah baharu sebelum penggalnya yang berbaki dua tahun lagi.

Tidak ada petunjuk segera sama ada Philippe akan dilantik semula atau Macron akan memilih Perdana Menteri lain sehingga habis penggal.

Macron sebelum ini berjanji untuk ‘menemukan kembali’ dirinya setelah krisis coronavirus, dan ada spekulasi bahawa Presiden boleh mencari lebih banyak orientasi sosial untuk mengimbangi persepsi bahawa kerajaannya kini sangat properniagaan.

Dalam rombakan Kabinet Perancis, Perdana Menteri mengundurkan diri sebelum pelantikan Kabinet tetapi masih dapat dinamakan semula ke posisi itu.

Philippe akan terus berada dalam posisi sementara sehingga kerajaan baharu dilantik. – Agensi


Identiti 4 warga asing hilang di Mersing dikenal pasti

MERSING, 5 Ramadan 1443H, Khamis – Identiti empat warga asing yang dilaporkan hilang ketika menyelam di Pulau Tokong Sanggol di sini semalam, telah dikenal pasti.

Menteri Besar Johor Datuk Onn Hafiz Ghazi berkata mereka dikenali sebagai Kristine Grodem, 35, yang merupakan jurulatih selam warganegara Norway; Alexia Alexandra, 18, (Perancis); Adrian Peter, 46, (British) dan anaknya, Nathen Renze, 14, (Belanda).

“Kesemua mangsa adalah pelancong yang seorang daripada mereka merupakan seorang jurulatih (selam) manakala tiga yang lain adalah pelajar.

“Ini bukan kali pertama mereka menyelam, (sebaliknya) kesemua mereka agak berpengalaman dalam selaman dan sedang menaik taraf sijil kelayakan menyelam,” katanya pada sidang media di Pangkalan Hadapan Carilamat di Jeti Awam Majlis Daerah Mersing, di sini, hari ini.

Onn Hafiz berkata semua keluarga mangsa telah dimaklumkan berhubung kehilangan mangsa dan operasi mencari dan menyelamat akan diteruskan sehingga petang ini bergantung keadaan cuaca.

Beliau berkata keluarga mangsa yang terlibat telah menghubungi Polis Diraja Malaysia (PDRM) berhubung maklumat kehilangan dan difahamkan mereka dalam perjalanan menuju ke sini.

Turut hadir Ketua Polis Johor Datuk Kamarul Zaman Mamat, Ketua Staf Am 21 Gerup Gerak Khas Kem Iskandar Mersing Adi Ridzwan Abdullah dan Pengarah Maritim Johor Laksamana Pertama Maritim Nurul Hizam Zakaria.

Dalam kejadian tengah hari semalam, empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman, di sini.

Op Carilamat diteruskan bermula 7 pagi tadi melibatkan seramai 90 anggota dan pegawai pelbagai agensi termasuk 30 penyelam dan 18 aset. – Bernama


Kedai runcit jadi modus operandi sindiket judi

BANGI, 26 Zulhijjah 1441H, Ahad – Satu daripada enam premis perniagaan yang menjalankan kegiatan judi loteri haram di sekitar daerah Seberang Perai Utara (SPU) menjadikan belakang kedai runcit sebagai modus operandi perjudian.

Ketua Polis Daerah SPU, Asisten Komisioner Noorzainy Mohd Noor berkata, premis itu diserbu dalam Ops Dadu yang dijalankan semalam oleh anggota Bahagian Siasatan Jenayah Ibu Pejabat Polis Daerah (IPD) SPU.

Dalam operasi itu katanya, enam premis diserbu di lokasi berbeza iaitu di Butterworth (dua), Tasek Gelugor (dua) dan masing-masing satu di Mak Mandin serta Seri Pinang.

“Dalam serbuan itu, kita menahan lima lelaki dan seorang wanita tempatan untuk siasatan lanjut. Semua mereka berusia lingkungan 19 hingga 46 tahun,” katanya seperti dilapor Sinar Harian.

Noorzainy berkata, selain kedai runcit, ada juga pemilik premis yang menjual kad prabayar di premis mereka untuk mengaburi mata pihak berkuasa.

Dalam serbuan itu juga katanya, polis turut merampas peralatan yang digunakan untuk menjalankan kegiatan judi haram serta wang tunai berjumlah RM353.

“Semua tangkapan disiasat di mengikut Seksyen 4A(a) Akta Rumah Judi Terbuka 1953 dan Seksyen 4(i) (c) Akta Rumah Judi Terbuka 1953.

“Kita akan sentiasa menjalankan pemantauan bagi membanteras kegiatan judi loteri awam haram dan judi dalam talian selain memastikan daerah SPU bebas daripada aktiviti tidak sihat ini,” katanya.


ISMA Gombak hantar memo ‘Komuniti Bebas Arak’ di 10 premis

BANGI, 14 Muharram 1442H, Rabu – Gerakan Islam, Ikatan Muslimin Malaysia (ISMA) cawangan Gombak telah menghantar memo ‘Kempen Komuniti Kita Bebas Arak’ kepada 10 premis kedai serbaneka KK Mart dan 7-Eleven di kawasan itu.

Ketua Perhubungan Negeri ISMA Selangor, Hj Abdul Samad Ashaari berkata, tindakan berkenaan adalah sebahagian daripada aktiviti kempen sejak dilancarkan bersempena sambutan bulan kemerdekaan pada 5 Ogos lalu.

Katanya, ISMA Gombak dengan sokongan komuniti setempat kini dalam proses perbincangan bersama Pihak Berkuasa Tempatan – Majlis Perbandaran Selayang dan Majlis Perbandaran Ampang Jaya).

“Kami bersama-sama menyatakan sokongan terhadap peraturan sedia ada, sekali gus akan menyumbang idea bagi memastikan penguatkuasaan peraturan terhadap premis-premis yang didapati melanggar peraturan.

“Kami berharap pihak premis bertanggunjawab, prihatin dan menjaga sensitiviti masyarakat dan kejiranan setempat yang mahu melihat kejiranan kita bebas arak,” katanya.

Tinjauan mendapati minuman beralkohol dijual di dalam premis-premis, yang rata-ratanya berada di kawasan majoriti Melayu muslim, berdekatan dengan sekolah, pusat ibadah dan kejiranan.

Berikut adalah peraturan sedia ada di bawah Kerajaan Negeri Selangor dan Pihak berkuasa tempatan menunjukkan terdapat kawalan penjualan khusus terhadap orang Islam:

i. Jarak premis perniagaan dengan kawasan kediaman, pusat ibadah, sekolah dan bangunan kerajaan hendaklah sekurang-kurangnya 200 meter.
ii. Premis juga tidak dibenarkan beroperasi di kawasan majoriti penduduk beragama Islam.
iii. Peniaga dilarang menjual minuman keras kepada pelanggan yang berumur 18 tahun ke bawah dan pelanggan yang beragama Islam.
iv. Pekerja premis hendaklah berumur 21 tahun ke atas dan waktu operasi sehingga pukul 12
tengah malam.
v. Peniaga perlu menampal poster larangan menjual minuman beralkohol kepada orang Islam dan pelanggan yang berumur 18 tahun ke bawah di pintu premis atau dinding depan premis, di kaunter dan peti sejuk.
vi. Peniaga juga dikehendaki mengasingkan tempat pameran minuman beralkohol dengan
minuman dan makanan lain di dalam peti sejuk atau dirak atau di stor.
vii. Peniaga digalakkan merekodkan maklumat pembeli jika meragui status agama pembeli.


MAFI jamin bekalan daging mencukupi Ramadan, Syawal ini

KUALA LUMPUR, 27 Syaaban 1443H, Rabu – Kementerian Pertanian dan Industri Makanan (MAFI) memberi jaminan bekalan daging mencukupi pada Ramadan dan Syawal ini, kata Menterinya, Datuk Seri Dr Ronald Kiandee.

Beliau berkata, bekalan daging tidak terjejas walaupun negara perlu bergantung kepada daging import iaitu 70 peratus kerana pengeluaran daging tempatan atau tahap sara diri (SSL) industri itu hanya sekitar 21 peratus.

“Kita banyak mengimport (daging) antaranya dari India, Pakistan, Australia dan setakat ini pengimportannya adalah stabil, tiada gangguan.

“Kita di kementerian akan sentiasa memantau untuk memastikan bekalan daging mencukupi bukan sahaja ketika perayaan tetapi juga bekalan harian,” katanya pada sidang media selepas Majlis Pelancaran Jubli Emas Pertubuhan Peladang Kebangsaan (NAFAS) di sini hari ini.

Beliau berkata, kerajaan mengambil langkah intervensi jangka pendek menerusi pemberian subsidi kepada penternak bagi meningkatkan pengeluaran telur dan ayam.

Ditanya mengenai perkembangan bagi penyelesaian tempoh Lesen Pendudukan Sementara (TOL) yang dihadapi usahawan tani, beliau berkata, kementerian sedang mengadakan perbincangan dengan kerajaan negeri bagi menangani masalah tempoh lesen itu.

“Ada isu dan cadangan dikemukakan mengenai pajakan tanah di beberapa negeri yang menyatakan tempoh pajakan itu terlalu singkat (iaitu) tiga tahun untuk bangunkan industri agromakanan secara besar-besaran.

“Dalam mesyuarat Majlis Tindakan Ekonomi (EAC) yang lepas, MAFI diminta untuk mengadakan perbincangan dengan kerajaan negeri dan kita sedang lakukan (perbincangan),” katanya.

Beliau berkata, kementerian dan pengurusan tertinggi kerajaan juga akan meneliti cadangan penggiat industri untuk menilai dan memanjangkan tempoh lesen sedia ada bagi meningkatkan pembangunan industri agromakanan.

Pada 24 Mac lepas, Perdana Menteri, Datuk Seri Ismail Sabri Yaakob berkata hasil mesyuarat EAC, kerajaan bersetuju agar MAFI berbincang dengan kerajaan-kerajaan negeri bagi menangani masalah tempoh TOL yang dihadapi usahawan tani.-  Bernama


Ahmad Hamzah umum tidak bertanding PRU15

JASIN, 11 Jamadilawal 1442H, Sabtu – Timbalan Menteri Pertanian dan Industri Makanan I Datuk Seri Ahmad Hamzah, hari ini menegaskan, beliau tidak akan bertanding bagi mempertahankan kerusi Parlimen Jasin yang disandangnya sejak 2008 pada Pilihan Raya Umum Ke-15 (PRU15).

Ahmad, 72, yang juga Ahli Parlimen Jasin berkata, hasrat beliau itu telah dinyatakan kepada Presiden UMNO Datuk Seri Dr Ahmad Zahid Hamidi dan Pengerusi Perhubungan UMNO negeri Datuk Seri Ab Rauf Yusoh baru-baru ini.

“Saya sudah berbincang dengan ahli keluarga dan rakan-rakan mengenai hasrat ini dan keputusan ini diambil berikutan faktor kesihatan selain sedar landskap politik negara pada ketika ini telah berubah.

“Sudah tiba masanya, kita memberi peluang kepada calon muka baharu untuk berkhidmat kepada rakyat,” katanya pada sidang akhbar di kediamannya di Umbai, di sini, hari ini.

Beliau berkata, tempoh berkhidmat sebagai wakil rakyat selama enam penggal iaitu sebagai Ahli Dewan Undangan Negeri Serkam (1995 hingga 2008) dan Ahli Parlimen Jasin (2008 hingga kini) dilihat telah memadai dan sudah tiba masanya untuk beliau bersara daripada dunia politik.

Semalam, sebuah akhbar berbahasa Melayu melaporkan bahawa Ahmad berhasrat untuk mempertahankan kerusi Parlimen Jasin dalam PRU15 akan datang, selain mendakwa beliau berusaha melobi untuk mendapatkan sokongan agar dipilih sebagai calon.

Ahmad bagaimanapun menjelaskan, isu melobi sepatutnya tidak timbul dan dakwaan itu jelas tidak bertanggungjawab serta mencabar kredibilitinya sebagai timbalan menteri, selain memberi gambaran negatif terhadap dirinya serta dilihat boleh mengeruhkan situasi politik yang tidak menentu ketika ini.

Sehubungan itu, pihaknya menuntut permohonan maaf secara terbuka daripada akhbar terbabit dalam tempoh seminggu dan telah membuat laporan polis berhubung artikel berkenaan, semalam. -Bernama


PM antara individu terawal bakal terima suntikan vaksin COVID-19

KUALA LUMPUR, 7 Jamadilawal 1442H, Selasa – Tan Sri Muhyiddin Yassin berkata, beliau akan menjadi antara individu pertama menerima suntikan vaksin COVID-19 bagi meyakinkan rakyat bahawa vaksin yang diperoleh negara selamat dan berkesan.

Perdana Menteri berkata, ini akan diikuti oleh petugas barisan hadapan sebelum diberikan kepada kumpulan sasaran iaitu kumpulan berisiko tinggi seperti warga emas serta penghidap penyakit tidak berjangkit dan penyakit saluran pernafasan kronik.

Beliau berkata, Jawatankuasa Khas Jaminan Akses Bekalan Vaksin yang telah ditubuhkan dan dipengerusikan bersama oleh Menteri Kesihatan Datuk Seri Dr Adham Baba serta Menteri Sains, Teknologi dan Inovasi Khairy Jamaluddin akan memastikan bekalan vaksin dapat diperoleh pada kadar segera.

“Kerajaan menjangkakan bekalan pertama sejuta dos vaksin daripada Pfizer akan diterima dan mula diberikan kepada kumpulan sasaran seawal Februari 2021,” katanya.

Muhyiddin berkata demikian dalam video perkembangan terkini berhubung pemberian vaksin COVID-19 untuk rakyat Malaysia yang disiarkan menerusi Radio Televisyen Malaysia.

Menurut perdana menteri, Bahagian Regulatori Farmasi Negara (NPRA) Kementerian Kesihatan akan terus memantau keberkesanan dan keselamatan vaksin itu dalam kalangan penerima.

“Sekali lagi saya ingin mengajak anda semua untuk bersama-sama menghayati dan membudayakan norma baharu dalam menjalani kehidupan seharian walaupun setelah kita menerima bekalan dan suntikan vaksin.

“Kita perlu menyesuaikan diri dengan norma baharu kerana virus ini telahpun berada dalam komuniti,” katanya.

Muhyiddin turut mengingatkan rakyat supaya mematuhi prosedur operasi standard (SOP) yang telah ditetapkan dan mengamalkan kebiasaan seperti kerap mencuci tangan, memakai pelitup muka dan menjaga jarak fizikal. – Bernama


Dua dos vaksin senjata lawan varian Delta

ANKARA, 14 Zulkaedah 1442H, Jumaat – Dua dos vaksin adalah senjata paling berkesan bagi melawan varian Delta, kata Dr. Kemalettin Aydin.

Pakar penyakit berjangkit Turki itu berkata, dos tunggal vaksin yang diberi pihaknya memberi perlindungan kepada pesakit sebanyak 80 hingga 86 peratus.

Beliau yang juga pakar mikrobiologi klinikal bagaimanapun berkata, dos tunggal bagi melawan varian Delta memberi perlindungan hanya pada kadar 30 peratus.

“Kita akan dilindungi daripada varian Delta sebanyak 95 peratus hanya apabila mendapat dos pertama dan dos kedua dalam tempoh empat minggu kemudian,” tambahnya.

Justeru, Dr. Kemalettin berkata, orang ramai disaran memperoleh dua dos vaksin dan mematuhi peraturan tempoh masa antara dos pertama dan kedua bagi melawan varian Delta.

Lebih daripada 45.87 juta dos vaksin COVID-19 telah diberikan kepada penduduk sejak Turki melancarkan kempen vaksinasi pada pertengahan Januari lalu.

Selain itu, lebih daripada 31.12 juta orang telah menerima dos pertama, manakala lebih daripada 14.74 juta lagi telah mendapat suntikan vaksin sepenuhnya, menurut Kementerian Kesihatan.

Pada masa sama, Turki turut menurunkan usia kelayakan suntikan vaksin COVID-19 kepada 18 tahun pada Rabu lalu. -Agensi


Varian Delta boleh membiak dalam hidung individu sudah divaksin

BANGI, 12 Muharram 1442H, Sabtu – Satu kajian baharu mendapati bahawa varian dominan Delta boleh membiak di dalam hidung individu yang sudah menerima vaksin COVID-19, sama seperti mereka yang belum divaksinasi.

Kajian awal menunjukkan bahawa varian Delta dapat membiak di dalam hidung individu yang sudah divaksinasi seolah-olah mereka tidak divaksin, kata Ketua Pengarah Kesihatan, Tan Sri Dr Noor Hisham Abdullah.

Malah, katanya, virus yang membiak di dalam hidung itu mudah berjangkit sama seperti orang yang tidak divaksinasi.

“Ini bermaksud individu yang sudah divaksin tetap dapat menyebarkan virus berkenaan serta menjangkiti orang lain.

“Kajian terdahulu di hospital di India, Provincetown, Massachusettes dan Finland turut mendapati tahap virus varian Delta dikesan sangat tinggi di dalam hidung seseorang individu itu sama ada mereka divaksin atau tidak,” katanya dalam kenyataan, hari ini.

Bagaimanapun, beliau berkata, walaupun kemungkinan varian itu dapat menjangkiti orang lain, individu yang divaksinasi telah dilindungi daripada jangkitan teruk dan kematian.

Ia juga termasuk pengurangan risiko kadar kemasukan ke hospital dan penggunaan katil unit rawatan rapi (ICU), katanya lagi.


Pejuang belum terima ‘lampu hijau’ sertai PN

Oleh Siti Hafidah Abd Ghaffar

BANGI, 2 Muharam 1445H, Khamis – Parti Pejuang Tanah Air (Pejuang) menekankan prinsip kepimpinan untuk menjaga kebajikan rakyat serta penyatuan orang-orang Melayu adalah amat penting.

Atas dasar itu, Ketua Penerangannya, Muhammad Rafique Rashid Ali menegaskan, Pejuang tidak akan menjalin kerjasama dengan mana-mana pihak atau parti politik yang terbabit dengan kleptokrasi, mencuri wang rakyat serta rasuah dan salah guna kuasa.

Ini kerana perkara itu jelas bahawa landasan untuk orang Melayu sudah diketepikan.

“Politik semata-mata demi kuasa untuk mengekalkan jawatan dan tidak masuk penjara kita tidak boleh terima.

“Tapi kalau dituduh di mahkamah dan belum didapati bersalah, ya kita akan sokong selagi mana tidak lari daripada prinsip kita.

“Itu adalah sempadan-sempadan untuk kita bina kerjasama politik,” katanya ketika ditemui di Ibu Pejabat TV Pertiwi.

Pun begitu, beliau mengakui, kerjasama politik diperlukan dalam menghadapi Pilihan Raya Negeri (PRN) di enam negeri – yang diadakan serentak pada 12 Ogos ini.

Katanya, mandat daripada rakyat pada Pilihan Raya Umum ke-15 (PRU15) jelas bahawa mereka mahu melihat satu gabungan yang kukuh dan mengandungi pelbagai pihak.

“Dan kita tampilkan gabungan kita sendiri iaitu Gerakan Tanah Air (GTA). Pejuang bersama gabungan tersebut tetapi jelas rakyat tidak menerima kita pada masa itu dan kita dengar signal mereka.

“Sebab itu kita cuba mencari gabungan-gabungan lain untuk meneruskan khidmat politik berkebajikan rakyat,” katanya.

Selain itu, Muhammad Rafique memaklumkan, setakat ini, Perikatan Nasional (PN) masih belum menerima permohonan Pejuang untuk menyertai atau bekerjasama dengan gabungan itu pada PRN akan datang.

“Belum ada hitam putih. Tetapi insya-Allah pada 22 Julai ini kita akan adakan satu taklimat khas Presiden. Kita akan buat keputusan berkenaan PRN dan kita akan maklumkan,” katanya.


Kenapa kamu masuk neraka?

1. DALAM al-Quran, Allah tampilkan dialog yang ringkas lagi jelas tentang mengapa manusia dihumban ke dalam neraka. Bertanyalah ahli syurga kepada ahli neraka: Mengapa kamu dimasukkan ke neraka Saqar?

2. Ahli neraka menjawab: Kami tidak mendirikan solat dan kami tidak memberi makan kepada orang miskin. Dua perkara ini adalah simbol utama mewakili dua elemen penting dalam kehidupan manusia.

3. Yang pertama menjaga hubungan baik dengan Allah. Hak-hak Allah seperti menyembah Allah dan tidak mensyirikkannya mestilah ditunaikan. Begitu juga dengan hak makhluk. Kita hendaklah berlaku ihsan dan tidak menzalimi makhluk. Kejahatan kepada makhluk lain boleh mengheret kita ke neraka.

Semoga Allah membimbing kita.

Dr. Ahmad Sanusi Azmi


KKM kaji strategi baharu tangani COVID-19 kian mencabar

PUTRAJAYA, 22 Jamadilawal 1442H, Rabu – Kementerian Kesihatan (KKM) sedang mengkaji strategi baharu untuk dikemukakan kepada Majlis Keselamatan Negara (MKN) bagi mengawal penularan kes COVID-19 yang meningkat secara konsisten setiap hari.

Ketua Pengarah Kesihatan Tan Sri Dr Noor Hisham Abdullah berkata antara strategi yang sedang diperhalusi ialah melaksanakan tindakan bersasar berbeza antara negeri-negeri zon merah dan hijau serta memperketat kawalan sempadan antara negeri.

“Bagi negeri-negeri merah, tindakan yang lebih drastik dan bersasar perlu dijalankan dengan melihat kepada kluster-kluster di negeri terlibat. Kita juga akan memperketatkan kawalan sempadan iaitu menghalang mereka rentas negeri dan daerah.

“Kita memerlukan sekatan pergerakan untuk mengawal, mengurangkan jumlah kes daripada 2,000 kepada 200 sebelum kita boleh menguruskan keseluruhan situasi dengan lebih baik,” katanya pada sidang media perkembangan COVID-19 di sini hari ini.

Dr Noor Hisham berkata KKM juga sedang mengkaji model digunakan Sarawak dalam mengawal penularan COVID-19 di negeri itu dengan mewajibkan pelawat atau mereka yang pulang (ke negeri itu) untuk menjalani ujian calitan dan dikuarantin sebelum dibenar bercampur dengan komuniti.

“Strategi kita akan berubah, kita lebih kepada pendekatan bersasar berbanding pelaksanaan di seluruh negara.

“Perbincangan sedang berjalan, KKM akan memberi nasihat tapi ‘kebijaksanaan’ kerajaan untuk membuat keputusan,” katanya sambil menambah KKM menjangkakan peningkatan kes harian dalam tempoh dua minggu terutama selepas ambang Tahun Baru.

Beliau berkata walaupun tindakan yang diambil sejak 14 Okt lepas berjaya mengelakkan lonjakan kes secara mendadak, ia masih tidak berjaya menurunkan kebolehjangkitan yang masih pada R-naught 1.1 kepada 0.5.

Selain itu, Dr Noor Hisham berkata KKM juga sedang mempertimbangkan untuk menempatkan kes positif tidak bergejala dan bergejala ringan di pusat kuarantin yang digunakan untuk pengembara pulang dari luar negara manakala pekerja asing pula dirawat di Pusat Kuarantin dan Rawatan COVID-19 Berisiko Rendah (PKRC).

Ditanya kebimbangan penularan COVID-19 di pusat pemindahan sementara (PPS) susulan banjir di lima negeri iaitu Selangor, Perak, Terengganu, Pahang dan Johor, Dr Noor Hisham berkata setakat ini tiada kluster baharu dikesan manakala Pesakit Dalam Pemantauan (PUS) serta Individu Dalam Siasatan (PUI) juga bukan antara mereka yang terlibat dalam bencana itu. – Bernama


Solat sunat Aidiladha dibenarkan di Kelantan

KOTA BHARU, 5 Zulhijjah 1441H, Ahad – Sultan Kelantan Sultan Muhammad V, berkenan agar pelaksanaan solat sunat Aidiladha diadakan di semua masjid, surau dan musolla, di seluruh negeri ini namun perlu dilaksanakan secara terkawal, sebagai langkah membendung penularan COVID-19.

Yang Dipertua Majlis Agama Islam dan Adat Istiadat Melayu Kelantan (MAIK) Tengku Temenggong Kelantan Tengku Tan Sri Mohamad Rizam Tengku Abdul Aziz berkata, pelaksanaan itu hendaklah dilakukan oleh pihak pengurusan masjid, surau dan musolla, dengan mengikut prosedur operasi standard (SOP) yang ditetapkan.

Bagaimanapun beliau berkata, masjid, surau dan musolla, di kawasan yang diisytiharkan Perintah Kawalan Pergerakan Diperketatkan (PKPD), adalah tidak dibenarkan untuk melaksanakan solat sunat Aidiladha.

“Kehadiran jemaah adalah berdasarkan kapasiti sebenar, setelah diambil kira keperluan jarakan sosial sekurang-kurangnya satu meter, termasuk di anjung dan perkarangan masjid, surau dan musolla.

“Jemaah wanita turut dibenarkan hadir menunaikan solat, tetapi keutamaan hendaklah diberikan kepada jemaah lelaki, sekiranya tempat solat di masjid tidak mempunyai ruang yang mencukupi untuk semua jemaah bersolat,” katanya dalam satu kenyataan di sini hari ini.

Tengku Mohamad Rizam berkata, jawatankuasa masjid dan jemaah hendaklah sentiasa mengamalkan normal baharu sebagai langkah berjaga-jaga, untuk mencegah penularan wabak COVID-19.

Katanya, jawatankuasa masjid perlu mengadakan kaunter di pintu masuk, bagi memeriksa suhu badan, sanitasi tangan, serta rekod kehadiran jemaah.

“Ruang solat dan kawasan persekitaran termasuk tandas dan ruang wuduk perlu kerap disanitasi, serta penggunaan tandas perlu dihadkan mengikut jumlah bilik tandas yang ada, pada satu-satu masa,” katanya.

Tengku Mohamad Rizam berkata, kehadiran perlu menggunakan aplikasi MySejahtera atau borang daftar hadir atau direkodkan dalam buku kehadiran, yang mesti disimpan sekurang-kurangnya dalam tempoh dua minggu.

Katanya, borang daftar hadir dan buku kehadiran mesti mengandungi maklumat tarikh, waktu, nama, nombor kad pengenalan, nombor telefon dan alamat tempat tinggal.

“Masjid, surau dan musolla hanya akan dibuka satu jam sebelum waktu solat sunat Aidiladha, dan akan ditutup selepas solat disempurnakan. Jemaah juga tidak dibenarkan bersalaman sesama jemaah yang hadir dan hendaklah memakai pelitup muka,” katanya.

Beliau berkata, SOP yang telah ditetapkan hendaklah dipatuhi sepenuhnya oleh pihak pengurusan masjid, dan tindakan sewajarnya akan diambil atas kegagalan untuk mematuhi SOP itu. – Bernama


Pencemaran Sungai Selangor: Bekalan air tak dipotong

BANGI, 22 Rabiulakhir 1442H, Selasa – Tiada pemotongan bekalan air dalam kejadian pencemaran bau terbaharu di Sungai Selangor, kata Pengerusi Jawatankuasa Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna, Hee Loy Sian.

Beliau berkata, hanya sekitar 20 hingga 30 peratus pengguna yang berada di kawasan yang lebih tinggi terjejas berikutan tekanan air rendah.

“Loji rawatan air telah beroperasi kembali dan tekanan air kembali normal bermula jam 3 petang. Menjelang tengah malam, bekalan air akan kembali normal,” katanya setelah mengunjungi ladang ikan keli yang disyaki menjadi punca pencemaran.

Loy Sian mendakwa, pembuangan salah satu daripada 57 kolam ikan keli milik sebuah syarikat di situ, terus masuk ke Sungai Selangor.

Sebelumnya, terdapat kekeliruan di kalangan pengguna sama ada insiden pencemaran air mentah terbaru di Sungai Selangor akan mempengaruhi bekalan air mereka.

Dilaporkan bahawa loji rawatan air Rantau Panjang berhenti beroperasi pada jam 11.30 malam Isnin (7 Disember), sementara Fasa 1, 2 dan 3 loji rawatan air Sungai Selangor terpaksa berhenti pada jam 1 pagi Selasa (8 Disember) setelah merakam bacaan 4 ton.

Semalam, Air Selangor berkata, henti tugas operasi menyebabkan pemotongan bekalan air yang tidak dijadualkan di 1,274 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.

Pada 19 Oktober lalu, LRA yang sama turut dihenti tugas selepas pencemaran air sumber mentah dikesan di Sungai Selangor sekaligus menjejaskan 1.1 juta akaun pengguna.

Penduduk di Selangor telah mengalami sekurang-kurangnya 13 gangguan bekalan air tahun ini, dengan empat sahaja pada bulan Oktober lalu.

Lembaga Urus Air Selangor (LUAS) baru-baru ini menubuhkan Skuad Pantas bagi pemantauan 24 jam tanpa henti di kawasan sensitif sungai-sungai di Selangor.


MN: ‘Biarlah diletakkan dalam satu lipatan yang tidak perlu dibuka lagi’

KOTA TINGGI, 1 Syaaban 1443H, Jumaat – Presiden UMNO Datuk Seri Dr Ahmad Zahid Hamidi memberi petunjuk jelas tentang masa depan Muafakat Nasional (MN) dengan menyatakan kerjasama politik antara parti itu dan PAS “biarlah diletakkan dalam satu lipatan yang tidak perlu dibuka lagi.”

“Bukan kita tidak mahu malah kita yang memulakan. Kalau hidung tak mancung, kenapa pipi mesti tersorong-sorong,” katanya ringkas dalam sidang media ketika meninjau Pusat Daerah Mengundi Kota Kecil Timur di sini hari ini.

Turut sama dalam tinjauan Ahmad Zahid, yang juga Pengerusi Barisan Nasional (BN), adalah calon parti itu bagi kerusi Dewan Undangan Negeri (DUN) Sedili Muszaidi Makmor dan DUN Johor Lama Norlizah Noh.

Beliau mengulas kenyataan Timbalan Presiden PAS Datuk Seri Tuan Ibrahim Tuan Man semalam yang mengatakan bahawa MN masih belum berkubur dan tidak ada mana-mana parti yang mengisytiharkan pembubarannya.

Katanya status MN akan dilihat semula selepas Pilihan Raya Negeri (PRN) Johor.

“Belum ada kubur, belum ada batu nisan dan tiada siapa mengisytiharkan Muafakat Nasional ditamatkan. Secara prinsipnya, walaupun dia tak nampak hidup tapi dia tak mati, statusnya sebagaimana ada,” kata Tuan Ibrahim di Muar semalam.

Terdahulu dalam ucapannya, Ahmad Zahid berkata prestasi Datuk Hasni Mohammad sebagai Menteri Besar Johor amat mengagumkan meskipun tempoh perkhidmatan beliau singkat.

“Dari Mac 2020 hingga DUN dibubarkan, prestasi yang diperlihatkan oleh beliau amat mengagumkan. Dalam tempoh yang paling singkat, beliau telah dapat memberikan kemajuan yang sepatutnya kepada negeri Johor,” katanya.

Beliau turut memberi jaminan bahawa keseluruhan janji BN di dalam manifesto Ikhtiar BN Johor akan dilaksanakan sepenuhnya.

BN, yang meletakkan calon di kesemua 56 kerusi DUN, sebelum ini menyatakan bahawa Hasni akan terus menjadi Menteri Besar sekiranya parti itu mendapat mandat baharu dalam PRN Johor.

Suruhanjaya Pilihan Raya telah menetapkan 12 Mac sebagai hari pengundian bagi PRN Johor dan undi awal pada 8 Mac ini. – Bernama


Kutipan denda ingkar PKP hampir RM6 juta

KUALA LUMPUR, 29 Zulkaedah 1441H, Selasa – Jumlah kutipan denda daripada syarikat dan individu yang ingkar Perintah Kawalan Pergerakan (PKP) yang telah dijelaskan adalah sebanyak RM5,928,000.

Kementerian Dalam Negeri (KDN) memaklumkan angka itu berdasarkan maklumat yang diperoleh dari Kementerian Kesihatan bagi tempoh Mac hingga Jun 2020.

“Pihak PDRM hanya mengeluarkan kompaun kepada individu dan juga syarikat atau premis sebanyak 11,379 kompaun. Seramai 21,420 individu yang ditangkap telah didakwa di mahkamah bagi tempoh 18 Mac sehingga 30 Jun,” menurut KDN dalam jawapan bertulis yang dipaparkan di laman web Parlimen bagi menjawab soalan Teresa Kok (PH-Seputeh).

Kerajaan telah mengisytiharkan PKP yang bermula pada 18 Mac dan seterusnya diikuti dengan PKP Bersyarat (PKPB) sejak 4 Mei sebelum digantikan dengan PKP Pemulihan (PKPP) yang bermula pada 10 Jun hingga 31 Ogos ini.

Lanjutan daripada pengisytiharan itu, langkah-langkah susulan telah diambil bagi menyelaras dan memperincikan pelaksanaan PKP itu selain beberapa siri mesyuarat penyelarasan antara agensi kerajaan bagi memperincikan pelaksanaan tersebut, menurut KDN. – Bernama


Malaysia terus hulur bantuan kepada Palestin

KUALA LUMPUR, 3 Syawal 1442H, Sabtu – Malaysia akan terus memberikan sumbangan secara dua hala kepada Palestin selain sumbangan kepada badan-badan antarabangsa bagi membantu rakyat negara itu yang ditindas dan dizalimi oleh rejim Israel.

Perdana Menteri Tan Sri Muhyiddin Yassin mengulangi pendirian berprinsip Malaysia yang sentiasa konsisten memberi sokongan padu kepada Palestin dan perjuangan rakyatnya dari segi politik, ekonomi dan moral.

Beliau berkata melalui Akaun Amanah Kemanusiaan Rakyat Palestin (AAKRP) seliaan Kementerian Luar, Malaysia menyumbang sebanyak US$10,000 kepada Masjid Al-Aqsa pada tahun lepas yang disalurkan kepada Kementerian Awqaf, Jordan.

Selain bantuan kemanusiaan, beliau berkata Malaysia turut menghulurkan bantuan bagi membantu Palestin membendung pandemik COVID-19.

“Kerajaan Malaysia turut menghulurkan bantuan kepada Palestin dalam bentuk barangan perubatan iaitu sejuta pelitup muka, 500,000 pelindung muka dan 500,000 sarung tangan getah. Sumbangan tersebut dihantar menerusi pesawat sewaan khas ke Amman, Jordan pada 10 Mei tahun lalu,” katanya.

Beliau berkata demikian dalam Perutusan Khas Mengenai Palestin yang disiarkan secara langsung oleh Bernama TV dan stesen TV tempatan lain, hari ini. – Bernama


Keluar lagi KWSP, Anwar bimbang simpanan pencarum sedikit

KUALA LUMPUR, 23 Jamadilakhir 1444H, Isnin – Kerajaan perlu mempertimbangkan nasib dan masa depan pencarum sebelum membenarkan pengeluaran sekali lagi simpanan daripada Kumpulan Wang Simpanan Pekerja (KWSP).

Perdana Menteri, Datuk Seri Anwar Ibrahim berkata, kerajaan perlu mencari jalan dan kaedah lain yang lebih berkesan dalam membantu rakyat yang terjejas akibat kehilangan pekerjaan sebelum ini.

Ini kerana, beliau bimbang apabila melihat simpanan pencarum dalam KWSP terlalu rendah.

Katanya, kebenaran untuk pengeluaran sekali lagi boleh menyebabkan lebih banyak masalah kepada mereka selepas ini.

“Kalau kita tengok orang yang ada simpanan KWSP ini, duitnya sedikit sekali. Jadi saya perlu timbang di antara keperluan mendesak dan masa depan mereka.

“Saya periksa jumlah (simpanan KWSP) yang majoriti pencarum ada, jumlahnya sangat kecil. Jadi, saya bimbang masa depan mereka, lebih baik kerajaan cari jalan lain untuk bantu mereka,” katanya seperti dilapor media tempatan.

Terdahulu, Pertubuhan Gagasan Inovasi Rakyat Malaysia (PGIRM) memeterai usaha sama dengan Persatuan Penyelesaian Pengguna dan Peminjam Malaysia (4PM) bagi menyokong Tuntutan Pengeluaran KWSP 2.0 secara bersasar.

Menurut pertubuhan berkenaan, melalui kes-kes dan aduan-aduan diterima mereka, masalah hutang tertunggak, kesusahan dan taraf ekonomi rakyat yang teruk adalah sangat tinggi terutama di era pasca pandemik.


Bidang teknikal janji masa depan cerah: PM

KUALA LUMPUR, 19 Rabiulakhir 1442H, Sabtu – Minat generasi baharu perlu dipupuk untuk menceburi bidang teknikal terutamanya kejuruteraan yang sering dikaitkan dengan istilah ‘dirty, difficult dan dangerous’ atau 3D (kotor, bahaya dan sukar) kerana kerjaya itu mempunyai pasaran kerja lebih cerah dengan memberi pulangan besar.

Perdana Menteri Tan Sri Muhyiddin Yassin berkata lulusan bidang teknikal dijangka menjadi rebutan dalam pasaran pekerjaan pada masa hadapan walaupun bidang itu secara langsung atau tidak langsung memberi persepsi negatif bagi pemilihan kerjaya dalam kalangan generasi muda.

“Trend masa depan menunjukkan bahawa bidang yang berkait dengan teknologi akan menjadi profesion berpermintaan tinggi.

“Penggunaan teknologi terkini pula akan mengubah imej 3D ini kepada imej berprestij kerana profesion teknikal menuntut kesarjanaan ilmu dan kepakaran yang mendalam,” katanya.

Beliau berkata demikian dalam perutusan khas sempena Hari Profesion Teknikal Negara (HPTN) 2020 yang disiarkan secara rakaman video menerusi rancangan Selamat Pagi Malaysia terbitan Radio Televisyen Malaysia (RTM) hari ini.

HPTN disambut pada Sabtu pertama bulan Disember setiap tahun sebagai tanda penghargaan dan pengiktirafan tertinggi negara kepada warga profesion teknikal di Malaysia. – Bernama


MIC sokong Muhyiddin, Bersatu sehingga BN capai keputusan baharu

KLANG, 21 Syaaban 1442H, Sabtu – MIC hari ini menyatakan sokongan terhadap kepimpinan Perdana Menteri Tan Sri Muhyiddin Yassin dan akan bekerjasama dengan Bersatu.

Presidennya Tan Sri S.A Vigneswaran berkata pendirian itu diambil MIC buat masa ini sementara menunggu perkembangan baharu daripada Dewan Tertinggi Barisan Nasional (BN).

Sebaiknya BN mencari kesepakatan dengan Perikatan Nasional (PN) bagi mengelakkan pertembungan pada Pilihan Raya Umum (PRU) ke-15, katanya dalam Ucapan Dasar Presiden pada Perhimpunan Agung MIC ke-74 di sini.

Vigneswaran juga mahu sebarang keputusan untuk bekerjasama dibuat secara musyawarah dalam kalangan parti komponen demi kepentingan rakyat.

Tidak ada salahnya BN menerima parti lain yang berhajat menyertai gabungan berkenaan kerana BN perlu mengumpulkan semula kekuatan selepas kalah pada PRU14, katanya.

Malah tegas Vigneswaran, BN seharusnya memanfaatkan kekuatan parti lain termasuk Bersatu bagi menghadapi PRU15.

UMNO baru-baru ini membuat ketetapan untuk bergerak secara solo dan bertanding di bawah logo BN pada PRU akan datang, selain kerjasama mereka dengan Bersatu hanya diteruskan sehingga Parlimen dibubarkan.

Sementara itu, Vigneswaran juga meminta BN memastikan MIC diberikan kerusi yang boleh dimenangi pada pilihan raya demi memastikan masyarakat India tidak ketinggalan daripada arus kemajuan.

Pembahagian kerusi katanya harus bersandarkan kepada realiti politik di peringkat akar umbi.

“Jangan cuba menghina kami dengan kerusi-kerusi pasti kalah kerana pelbagai faktor,” tegasnya.

Perhimpunan tersebut yang diadakan secara hibrid dihadiri lebih 2,000 perwakilan dengan 440 secara fizikal dan bakinya secara maya.

Hadir sama Presiden MCA Datuk Seri Dr Wee Ka Siong sementara Pengerusi BN Datuk Seri Dr Ahmad Zahid Hamidi berucap secara maya.

Perdana Menteri Tan Sri Muhyiddin Yassin juga menyampaikan ucapan khas secara maya. – Bernama


Untuk langkah pencegahan, anggap ‘orang yang interaksi secara fizikal’ terdedah kepada kes COVID-19′

BANGI, 13 Jamadilakhir 1442H, Selasa – Wabak COVID-19 dapat dibendung jika semua pihak memainkan peranan proaktif dan mematuhi prosedur operasi standard (SOP) ditetapkan.

Antaranya termasuklah memakai pelitup muka, mengamalkan penjarakan fizikal dan mengelakkan diri daripada ke kawasan sesak serta mengehadkan pergerakan golongan yang berisiko tinggi dijangkiti COVID-19.

Timbalan Presiden Ikatan Pengamal Perubatan Dan Kesihatan Muslim Malaysia (I-MEDIK), Profesor Dr Azizi Ayob berkata, tatkala kes positif COVID-19 berada di komuniti dan di sekeliling kita, maka individu tersebut bersifat sebagai pembawa (virus carrier) serta mudah dijangkiti (infectious) kepada individu lain.

“Dan kita terpaksa bersikap pro-aktif dalam konteks pencegahan, dan sentiasa berwaspada kemungkinan mereka yang berinteraksi secara fizikal dengan kita adalah positif COVID-19, sehingga dibuktikan sebaliknya. Ini bertujuan untuk memastikan kita terhindar dari dijangkiti.

“Justeru, pemakaian pelitup muka adalah wajib dan penjarakan fizikal tetap dilakukan pada setiap masa,” katanya dalam kenyataan ringkas di Facebook hari ini.

Beliau berkata demikian mengulas keputusan pihak berkuasa untuk tidak melanjutkan Perintah Kawalan Pergerakan (PKP) di seluruh negara, kecuali Sarawak yang dijadual berakhir pada 4 Februari ini.

Sebelum ini, Ketua Pengarah Kesihatan, Tan Sri Dr Noor Hisham Abdullah berkata, keputusan itu diambil bagi mengelak kesan negatif terhadap ekonomi negara, susulan pelaksanaan PKP.

Sehubungan itu, katanya, PKP yang dijadual berakhir pada 4 Februari ini akan disambung dengan pelaksanaan Perintah Kawalan Pergerakan Bersyarat (PKPB).

Mengulas lanjut, Prof Azizi berkata, kanak-kanak, orang tua atau mereka yang menghidapi penyakit kronik adalah golongan terdedah, mudah dijangkiti dan berisiko tinggi.

Oleh itu pergerakan mereka perlu dihadkan semampu yang boleh supaya rantaian COVID-19 boleh diputuskan.

“Tempat-tempat berisiko tinggi termasuk kawasan sesak di pasaraya, kedai, pasar, serta kawasan dalam pembangunan (construction) adalah dikenal pasti sebagai ‘red sites’ dan semestinya dielakkan (pergi),” katanya.


Pekebun kecil getah boleh tuntut IPG mulai 1-30 November  ini

KUALA LUMPUR, 16 Rabiulawal 1442H, Isnin –- Pekebun kecil boleh membuat tuntutan bagi Insentif Pengeluaran Getah (IPG) berdasarkan kepada pengeluaran bulan Oktober 2020 mulai 1 hingga 30 November, 2020, kata Lembaga Getah Malaysia (LGM).

LGM dalam satu kenyataan hari ini berkata IPG bagi bulan Oktober 2020 di Semenanjung adalah sebanyak 10 sen sekilogram, manakala bagi Sabah dan Sarawak masing-masing sebanyak 40 sen dan 35 sen sekilogram.

“Pada bulan Oktober 2020, harga purata peringkat ladang bagi sekilogram ‘cuplump’ adalah RM2.40 untuk Semenanjung, RM2.10 Sabah dan RM2.15 Sarawak,” kata lembaga berkenaan.

Mulai Januari 2019, IPG akan diaktifkan sekiranya harga purata bulanan SMR 20 FOB berada di paras RM6.10 sekilogram atau harga di peringkat ladang (farmgate) berada di paras RM2.50 sekilogram ke bawah, kata LGM. – Bernama


Anwar hasrat henti amalan lantikan ke Kabinet sebagai satu bentuk ganjaran

PUTRAJAYA, 2 Jamadilawal 1444H, Ahad – Di samping mengecilkan saiz Kabinet, Perdana Menteri Datuk Seri Anwar Ibrahim berkata beliau juga akan menghentikan amalan melampau yang menjadikan pelantikan ke jawatan menteri sebagai satu bentuk ganjaran.

“Saya mahu mereka (anggota Kabinet) menyokong saya berdasarkan dasar-dasar saya, dan komitmen saya terhadap tadbir urus yang baik, komitmen saya terhadap usaha anti-rasuah, dan memulihkan ekonomi… itu sebenarnya.

“Sudah tentu kita boleh pertimbangkan satu atau dua kes yang benar-benar diperlukan, tetapi ia tidak sepatutnya dilihat sebagai memberi ganjaran kepada pemimpin politik agar mereka menyokong anda,” katanya dalam sidang media selepas mempengerusikan Mesyuarat Khas Majlis Tindakan Sara Hidup Negara 2022 di sini.

Merujuk kepada tarikh pengumuman barisan Kabinet, beliau berkata ia akan dibuat dalam beberapa hari akan datang, kerana beliau sedang berbincang dengan parti-parti komponen dalam Pakatan Harapan (PH).

“Saya mengadakan perbincangan yang baik dengan Premier Sarawak Tan Sri Abang Johari Tun Openg (Pengerusi Gabungan Parti Sarawak) semalam.

“.. kemudian saya perlu berbincang dengan wakil Barisan Nasional (BN), mereka ada jawatankuasa kerja yang akan memberi beberapa saranan,” katanya dan menambah beliau juga akan mengadakan pertemuan dengan Ketua Menteri Sabah, yang juga pengerusi Gabungan Rakyat Sabah (GRS) Datuk Seri Hajiji Noor hari ini. – Bernama


Transformasi pendidikan visi calon Pejuang DUN Belanja

Oleh Athirah Huda Zalhe

BANGI, 12 Rabiulakhir 1444H, Isnin – Transformasi pendidikan menjadi visi utama yang diangkat calon Pejuang N39  Dewan Undangan Negeri (DUN) Belanja, Shaharuzzaman Bistamam sekiranya dilantik mewakili rakyat pada Pilihan Raya Umum Ke-15 (PRU15).

Melihatnya sebagai isu utama negara, beliau berkata, sudah tiba masa sistem pendidikan melalui perubahan yang holistik dan fasa untuk ditambah baik bagi memastikan masa depan Malaysia serta anak bangsa terjamin.

Beliau berkata, masalah sistem pendidikan bukan sekadar tertumpu kepada isu beg berat murid, malah perlu dilihat secara keseluruhan untuk dinaik taraf dan dipertingkatkan.

“Begitu juga kita melihat hari ini, para graduan universiti banyak yang menganggur, lepasan universiti ramai tetapi penggangguran berlaku.

“Jadi, ini sebenarnya menuntut kepada kita untuk merancang agar para pelajar dari peringkat sekolah rendah lagi didedahkan – bagaimana mereka membina masa depan, cara untuk memaju serta membangunkan tanah air tercinta ini,” katanya.

Bukan hanya isu murid, Shaharuzzaman yang berpengalaman sebagai pendidik juga melihat kebajikan guru perlu diberi penekanan, termasuk beban tugas yang terpaksa digalas mereka.

“Kadang-kadang guru terbeban dengan masalah pengkeranian lebih daripada mendidik generasi dan masyarakat. Ini perlu diperbaiki secepat mungkin.

“Mungkin kita perlu membuat cadangan keperluan kerani atau pembantu untuk membantu guru-guru ini dalam permasalahan begini.

“Sebab itu saya berpandangan bahawa sistem pendidikan, Kementerian Pendidikan bahkan bakal menteri yang dilantik hendaklah di kalangan ahli akademik yang berkelayakan, berkebolehan dan tiada bau-bau politik,” katanya.

Shaharuzzaman turut mengakui bahawa suasana semasa negara mendorong beliau menawarkan diri untuk ‘terjun’ ke dalam politik bagi memperbetulkan kepincangan.

“Sebab itu saya menawarkan diri untuk terlibat dalam politik ini semata-mata untuk memastikan kepimpinan negara dapat diperbaiki.

Selain itu, beliau mahu memberikan hak serta peluang kepada pengundi khususnya bagi memilih pemimpin yang selayaknya memimpin dan membawa negara sebaiknya.

“Sekiranya saya dilantik, diberi peluang untuk mewakili rakyat khususnya di kawasan Belanja sendiri, jadi antara perkara besar iaitu isu pendidikan diutamakan, maka menuntut kita membuat suatu perubahan yang besar,” katanya.


Kerajaan putuskan keluarga kakitangan Kedutaan Malaysia di Lubnan kembali ke tanah air

PUTRAJAYA, 1 Rabiulakhir 1445H, Isnin – Kerajaan memutuskan agar anggota keluarga kakitangan Kedutaan Besar Malaysia di Beirut, Lubnan kembali ke Malaysia sehingga keadaan keselamatan membenarkan, berikutan kawasan selatan negara itu turut diserang Israel.

Kementerian Luar (Wisma Putra) berkata keputusan itu adalah langkah proaktif kerajaan bagi memastikan keselamatan semua rakyat Malaysia menjadi keutamaan negara.

“Bagaimanapun, Kedutaan Besar Malaysia akan terus beroperasi seperti biasa,” kata Wisma Putra dalam kenyataan pada Isnin.

Wisma Putra turut menyarankan agar warga Malaysia disaran menangguhkan perjalanan yang tidak penting (non-essential travel) ke Lubnan.

Kerajaan juga mengarahkan pihak kedutaan untuk mengambil langkah berjaga-jaga dan memantau keadaan rakyat Malaysia di negara itu, termasuk pasukan pengaman Angkatan Tentera Malaysia – Pertubuhan Bangsa-Bangsa Bersatu (ATM-PBB) iaitu MALBATT yang berkhidmat di bawah Pasukan Interim PBB di Lubnan (UNIFIL).

“Kedutaan Besar Malaysia di Beirut telah berhubung rapat dengan 12 warga Malaysia serta keluarga yang kini bermastautin di Lubnan,” menurut kenyataan itu.

Menurut laporan media, kawasan selatan Lubnan turut menjadi sasaran bedilan roket Israel susulan konflik dengan Palestin sejak 7 Oktober lepas.

Pada Jumaat, wartawan Reuters Issam Abdullah terkorban dalam serangan Israel ketika sedang bertugas berhampiran sempadan Lubnan-Israel.Serangan itu turut mencederakan enam yang lain termasuk wartawan AFP dan Al Jazeera. – Bernama


Penyumbang zakat adalah ‘adiwira’ tidak didendang

KANGAR, 12 Ramadan 1442H, Sabtu – Raja Muda Perlis Tuanku Syed Faizuddin Putra Jamalullail bertitah setiap penyumbang zakat disifatkan sebagai ‘adiwira’ tidak didendang.

Yang Dipertua Majlis Agama Islam Perlis dan Adat Istiadat Melayu Perlis (MAIPs) itu bertitah penyumbang zakat menjadi tulang belakang dan kekuatan majlis dalam melaksanakan segala amanah kutipan serta agihan zakat.

“Keadaan hari ini semakin mencabar apabila COVID-19 melanda dunia, memberi kesan kepada ekonomi dan sosial rakyat dan ramai yang memerlukan bantuan,” titah baginda dalam kenyataan dikeluarkan MAIPs hari ini.

Menurut kenyataan itu, Tuanku Syed Faizuddin berkenan berangkat menyempurnakan Majlis Penyumbang Zakat Pendapatan MAIPs 2020 di Masjid Al-Maghfirah, Pauh, Sanglang di sini petang semalam.

Turut hadir Ketua Pegawai Eksekutif MAIPs Mohd Nazim Mohd Noor. – Bernama


Saifuddin adakan pertemuan dengan Menteri Luar NUG Myanmar

KUALA LUMPUR, 14 Syawal 1443H, Ahad – Menteri Luar Datuk Seri Saifuddin Abdullah pada Sabtu mengadakan pertemuan tidak rasmi dengan Menteri Luar Kerajaan Perpaduan Nasional (NUG) Myanmar, Zin Mar Aung di Washington D.C.

Dalam catatan Twitternya, Saifuddin berkata beliau menyatakan sokongan dan solidariti Malaysia terhadap rakyat Myanmar dan bersedia berusaha ke arah memulihkan keamanan serta demokrasi di negara itu.

“Kami mengambil peluang untuk bertukar-tukar pandangan mengenai perkembangan terkini di Myanmar, Zin berkongsi pandangan serta cabaran dihadapi NUG, termasuk bantuan kemanusiaan, latihan teknikal dan pendidikan untuk pelarian Myanmar,” katanya.

Saifuddin sebelum ini mengulangi pendirian Malaysia bahawa Duta Khas Pengerusi ASEAN ke Myanmar harus melibatkan semua pihak berkepentingan, termasuk wakil dari NUG Myanmar dan Majlis Perundingan Perpaduan Nasional (NUCC).

Beliau membuat gesaan itu pada Mesyuarat Tidak Rasmi Menteri Luar ASEAN pada Khamis di Washington D.C. yang diadakan menjelang Sidang Kemuncak ASEAN-AS pada 12 hingga 13 Mei. – Bernama


‘Terima kasih SPR larang guna telefon bimbit’

BANGI, 15 Rabiulakhir 1444H, Khamis – Tun Dr Mahathir Mohamad merakamkan ucapan terima kasih kepada Suruhanjaya Pilihan Raya (SPR) kerana bersetuju dengan cadangannya supaya tidak membenarkan penggunaan telefon bimbit dalam tempat mengundi pada 19 November ini.

“Saya ucap terima kasih kepada SPR kerana terima cadangan larang bawa telefon bimbit semasa mengundi.

“Ini satu cara elak parti menyogok selepas buang undi dan pertahan prinsip undi adalah rahsia,” katanya dalam hantaran di Facebook beliau, hari ini.

Baru-baru ini, SPR menerusi maklumat grafik yang dikeluarkan memaklumkan penggunaan telefon bimbit di dalam tempat mengundi tidak dibenarkan pada PRU15.

Maklumat grafik yang dikongsi dan dimuat naik dalam platform sosial media SPR, menggariskan 10 langkah utama yang perlu dipatuhi ketika mengundi pada 19 November ini.

Langkah keenam dalam maklumat grafik itu menunjukkan bahawa telefon bimbit tidak dibenarkan, di mana pengundi akan diminta menyerahkan telefon bimbit kepada pegawai bertugas apabila mengambil kertas undi.

Selepas mengundi, pengundi akan kembali kepada petugas berkenaan untuk mengambil kembali telefon bimbit mereka ketika keluar dari tempat mengundi.


Wanita BERJASA kecam pihak cemar perarakan Hari Wanita dengan promosi LGBT

Oleh Ainul Illia Meor Suzurudin

BANGI, 21 Syaaban 1444H, Selasa – “Apa kaitan Hari Wanita dengan golongan songsang Lesbian, Gay, Biseksual dan Transgender (LGBT)?

“Semua tahu dua golongan ini berbeza, langsung tak berkait sama ada dari segi biologi mahupun fitrahnya.”

Demikian respons Timbalan Ketua Wanita BERJASA, Ustazah Siti Umi Kalsom Hussin terhadap perhimpunan ‘Women’s March Malaysia 2023’ yang dicemari dengan penyertaan golongan yang membawa budaya songsang.

Beliau menggesa kerajaan tidak melayan bahkan menolak segala tuntutan yang bertentangan dengan adat budaya kesopanan timur yang bertunjangkan Islam sebagai agama persekutuan.

“Jangan terperangkap dengan slogan ‘diskriminasi’ mereka baru-baru ini. Mereka hanya ingin menjadikan aktiviti kerakusan nafsu luar tabii diterima masyarakat. Lantas mengambil kesempatan atas nama ‘diskriminasi’.

“Sebaiknya, kerajaan memberi tumpuan kepada usaha-usaha meneruskan agenda pemerkasaan wanita. Isu-isu penderaan fizikal dan mental terhadap wanita yang semakin meningkat harus ditangani dengan lebih serius dan mendapat perhatian yang lebih utama,” katanya ketika dihubungi Ismaweb.net, hari ini.

Mengulas lanjut, Ustaz Ummi Kalsom berkata, masalah berkaitan wanita menjadi parah apabila ramai di kalangan wanita hari ini terpaksa mengambil peranan lelaki dalam menyara keluarga.

“Keadaan terpaksa ini akan memberi tekanan emosi dan mental kepada wanita. Situasi ini harus dibendung supaya tidak menimbulkan konflik yang lebih teruk lagi di masa akan datang.

“Tidak dapat dinafikan wanita yang terpaksa menanggung keluarga akan terjejas tumpuannya kepada mendidik anak-anak dan pembinaan generasi.

“Ini sangat merugikan negara kerana keadaan ini jika tidak dibendung akan mengakibatkan terjejasnya pembinaan modal insan negara,” katanya.

Dalam pada itu, Ustazah Siti Umi Kalsom berkata, Kementerian Pembangunan Wanita, Keluarga dan Masyarakat juga digesa agar tidak mengabaikan kebajikan wanita yang telah bertindak sebagai suri rumah.

“Mereka adalah tulang belakang utama dalam pembangunan negara. Kerana di tangan mereka, lahirlah pembinaan modal insan negara dan kesejahteraan serta pembangunan negara,” katanya.

Penganjur mendakwa Women’s March Malaysia 2023 bertujuan menyeru kesaksamaan gender, keadilan dan menamatkan segala bentuk diskriminasi terhadap wanita dan anak perempuan.

Bagaimanapun, ia mendapat kecaman apabila terdapat peserta himpunan memegang plakad di antaranya ‘Trans Women Are Woman, Imagine If Men Are As Disgusted With Rape As With Periods, Child Not Pride, Police Your Behaviour Not My Body” dan lain-lain.


Agong berkenan terima menghadap PM untuk mesyuarat pra-Kabinet pertama

KUALA LUMPUR, 23 Muharram 1443H, Rabu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri, Datuk Seri Ismail Sabri Yaakob untuk mesyuarat pra-Kabinet yang pertama menerusi sidang video di Istana Negara.

Istana Negara dalam kenyataan yang dimuat naik menerusi Facebook memaklumkan sesi hari ini berlangsung selama 30 minit bermula 8.30 pagi.

“Sesi hari ini juga adalah yang pertama kali bagi Datuk Seri Ismail Sabri sejak beliau dilantik sebagai Perdana Menteri Malaysia kesembilan.

“Mesyuarat pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri berkenaan urusan dan isu-isu berkaitan kerajaan,” menurut kenyataan itu.

Turut dimuat naik bersama kenyataan itu, tiga keping gambar menunjukkan Ismail Sabri mengadakan perbincangan bersama Seri Paduka. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


ADUN pembangkang Pahang dakwa dinafikan hak kerana politik dendam

BANGI, 10 Jamadilakhir 1444H, Selasa – Ahli Dewan Undangan Negeri (ADUN) Bukit Ibam mendakwa kerajaan negeri Pahang menganaktirikan wakil rakyat pembangkang kerana dendam politik.

Kerajaan negeri didakwa telah memberi arahan kepada agensi kerajaan supaya tidak menerima kunjungan hormat daripada ADUN pembangkang di negeri tersebut.

Pendedahan berkenaan dibuat ADUN Bukit Ibam, Nazri Ahmad yang mendakwa, kesemua mereka telah dinafikan hak sedangkan wakil rakyat tersebut adalah pilihan rakyat.

“Episod dianaktirikan itu bermula selepas berakhirnya Pilihan Raya Umum ke-15 (PRU15) dan pembentukan Kerajaan Perpaduan melalui parti Barisan Nasional (BN) dan Pakatan Harapan (PH).

“Kami (ADUN) daripada Perikatan Nasional (PN) telah dihalang untuk menyewa premis awam seperti dewan orang ramai, walaupun hanya untuk diadakan majlis kenduri kesyukuran,” katanya seperti dilapor Sinar Harian, hari ini.

Lebih menyedihkan, Nazri mendakwa, peruntukan kerajaan negeri untuk pembangunan setempat juga tidak disalurkan melalui ADUN PN.

“Kami masih menunggu adakah kerajaan Pahang tidak akan menyalurkan peruntukan kepada ADUN-ADUN pembangkang apabila melantik ADUN caretaker di kawasan yang dimenangi pembangkang,” katanya.

Mengulas lanjut, Nazri yang juga Yang Dipertua PAS Kawasan Rompin itu berkata, budaya buruk menampakkan kerajaan negeri sedang menggali lubang untuk menimbus kerajaannya sendiri.

“Politik dendam hanya akan merosakkan hubungan, merugikan rakyat dan membabitkan kebenaran rakyat terhadap pelakunya,” ujar beliau.


Subsidi telur ayam naik lapan sen

BANGI, 10 Rabiulawal 1444H, Jumaat – Mesyuarat Kabinet hari ini bersetuju tidak menaikkan atau mengapung harga telur ayam gred A, B dan C di pasaran bagi menjaga keperluan rakyat.

Pengerusi Pasukan Khas Jihad Tangani Inflasi, Tan Sri Annuar Musa bagaimanapun berkata, Kabinet mengambil kira kos pengeluaran yang meningkat dan harga kawalan menyebabkan pengeluar kerugian serta terpaksa mengurangkan pengeluaran yang seterusnya menyebabkan bekalan berkurangan.

“Bagi mengatasi masalah ini, Kabinet bersetuju menerima syor Kementerian Pertanian dan Industri Makanan (MAFI), Kementerian Perdagangan Dalam Negeri dan Hal Ehwal Pengguna (KPDNHEP) serta Jawatankuasa Jihad Inflasi supaya subsidi sebanyak tiga sen pada masa ini dinaikkan kepada lapan sen.

“Ini melibatkan tanggungan subsidi oleh kerajaan lebih dari RM90 juta sebulan,” katanya dalam satu hantaran di Facebook, hari ini.

Dalam pada itu, beliau berkata, Kabinet juga bersetuju supaya dasar subsidi ayam bulat yang sedia ada diteruskan.

“Bagi meningkatkan bekalan minyak masak bersubsidi 1 kilogram terutama bagi rangkaian kedai Jualan Murah Keluarga Malaysia, Kabinet bersetuju kuota tambahan sementara sebanyak 5,000 mt (tan metrik) sebulan diluluskan kepada KPDNHEP,” katanya.


UAE beri 100,000 Visa Emas kepada ‘coders’

ABU DHABI, 2 Zulhijjah 1442H, Isnin – Emiriah Arab Bersatu (UAE) memberikan Visa Emas (Golden Visas) kepada 100,000 usahawan, pemilik perusahaan dan pemula yang khusus dalam pengkodan (coding), lapor Emirates News Agency (WAM).

Program Pengekod Kebangsaan UAE mengumumkan permulaan proses permohonan Visa Emas pada hari Ahad sebagai sebahagian inisiatif yang disediakan kepada rakyat dan bukan warganegara UAE.

Ini merupakan inisiatif bagi menarik beberapa pengekod dan graduan yang paling berbakat dan berkelayakan dalam bidang pengekodan.

Pengekod dari pelbagai negara dan kumpulan umur layak untuk memohon Visa Emas UAE termasuk pakar terkemuka serta individu yang bekerja dalam bidang syarikat teknologi antarabangsa perintis.

Ia termasuk lulusan sains komputer, kejuruteraan perisian, teknologi maklumat, pembuatan, sains data, kejuruteraan elektrik, dan kejuruteraan perkakasan.

Individu yang layak boleh membuat permohonan melalui Pejabat Kepintaran Buatan (Artificial Intelligence) UAE atau  Pihak Berkuasa Persekutuan bagi Kewarganegaraan dan Identiti (ICA).

The Golden Visa juga disediakan untuk pelabur, usahawan dan individu berbakat, di mana pemohon yang tinggal sepuluh tahun di UAE.

Semua permohonan mesti dihantar oleh agensi kerajaan UAE yang bertanggungjawab mengeluarkan visa.

Langkah ini sejajar dengan matlamat negara itu menubuhkan 1,000 syarikat digital utama dalam tempoh lima tahun akan datang.

Tujuannya untuk mengukuhkan pasaran digital UAE dan mendapatkan infrastruktur yang diperlukan bagi menghasilkan inovasi dan kreativiti, selari dengan trend dan cabaran global dalam pelbagai industri. – Agensi